Ariane Ochoak Caparica Surf Festeko final-laurdenetarako txartela irabazi du, eta Garazi Sanchez txapelketatik at geratu da txanda berean - basqueteam\nBasque Teameko bi kirolariak Caparica Surf Fest txapelketaren final-hamaseirenetan elkarren kontra aritu dira. Garazi Sanchezi, Netanya Pro txapelketan bosgarren izan zenari, kosta egin zaio olatu on bat surfeatzea. Azkenean iritsi da eta 5.83ko puntuazioa lortu du. Bere bigarren olatu onena 3.87koarekin baloratu da, baina ez da nahikoa izan aurrera egiteko. Arianeren kasuan, 5.33ko olatua goiz iritsi da, eta, ondoren, Etxebarrikoak 6.17ko beste olatu bat zamalkatu du, azken horrek serieko bigarren postua eman diolarik. Ochoarekin batera Yolanda Hopkins portugaldarra igaro da final-laurdenetara. Iparraldeko Juliette Lacome surflariak laugarren bukatu du.


"OpenMaker" sortu da, fabrikatzaileen eta makerren komunitate bat elkarlanean aritzeko eta fabrikazioan berrikuntza bultzatzeko - Euskadi+innova\n"OpenMaker" sortu da, fabrikatzaileen eta makerren komunitate bat elkarlanean aritzeko eta fabrikazioan berrikuntza bultzatzeko\nOpenMaker ED.pdf (PDF, 7939 Kb)\nTopaketa ireki horretan, OpenMaker izeneko proiektua aurkeztuko dugu, baita manufaktura-enpresen behar errealak asetzea helburu duten fabrikazio irekiko prototipoak garatzeko ideien lehiaketa ere.\nLehiaketan, 20.000 euroko 5 sari banatuko dira lau zentroetako bakoitzeko 5 proiektu pilotu hobeen artean.\nEBk finantzatu du OpenMaker proiektua, eta helburu du Europako manufaktura-ekosistema eraldatzea, fabrikatzaileen eta maker mugimenduaren arteko elkarlanerako eta elkarrizketarako sare berri bat eratuta. Industry 4.0aren ildo berean, proiektuak xede du sektorea negozioen, produkzio-prozesuen eta produktuen alorreko eredu jasangarriagoetarantz bultzatzea.\nNola ezagutu dezake fabrikazio-enpresa batek, lehen eskutik, zer den maker mugimendua, nola funtzionatzen duen eta zein onura dauzkan? Nola ezagutarazi diezazkiekete makerrek beren ezagutzak manufaktura-enpresei? Eta nola ezagutu ditzakete haien kezkak? Nola lortu daiteke bi mundu horiek elkarrekin lan egitea eta bata bestearen onuragarri izatea nazioartean? Nola lotu dakioke Industria 4.0 berrikuntza irekiari?\nGaldera horiek erantzuteko asmoz sortu da Open Maker, Europako proiektu bat, tokiko eta nazioarteko komunitate bat sortzea helburu duena, honako hauek elkartu daitezen: makerrak, asmakizunetan eta berrikuntza teknologikoan ardaztutako kultura berri bateko profesionalak, eta produktuei nahiz produkzio-prozesu eta negozio ereduei dagokienez berriztatu nahi diren industria-sektoreetako fabrikatzaileak.\nOpenMaker proiektua Europako lau tokitan garatzen ari dira: hain zuzen ere, Italian, Espainian (Tecnaliaren parte-hartzearekin), Eslovakian eta Erresuma Batuan. Tecnalia, bestalde, LES (Local Enabling Espace) bat sortzen ari da; alegia, Euskadin kokatuko den ekintza-zentro bat, besteak beste, honako helburu hauekin: maker komunitatea dinamizatzeko jarduerak gauzatzea, manufaktura-enpresen beharrak identifikatzea eta ekosisteman parte hartzen duten eragile guztien ikuspegia bateratzea.


Ruzkiako Kanalak | Zuriza - Sugandillak\nHome / Alpinismo / Eskalada krokisak / Pirinioak / Ruzkiako Kanalak | Zuriza\neneko 09:40 Alpinismo , Eskalada krokisak , Pirinioak Edit\nEskiak alde batera itxi eta Zuriza aldera goaz gaurkoan, Alano mendilerrora hain zuzen be.\nEdurra botatzen agurtzen dogu Apirila, mara-mara egun guztian zehar... UFFF!! Halanbe, ezin geldi egon, ipurterre, kirol eskalada egitera goaz Linzako plaketara (krokisak). Edurrak ez ebalez hormak bustitzen, ekin ba!! Kristolako haizeagaz... edurretan... han ibili gara gora ta bera, motibaziñoa sobran dekogule, EGURRE!! Kirol eskalada barik goi mendia emotenban jajaj XD\nHurrengo egunean, domekan be, egunek egun-onik eztozku esaten... sekuleko haizeagaz eta eguraldi eskasagaz esnatzen gara... atzoko motibaziñoa berutz doa. Beno, paseotxu bet eingo dogu...\nEdo... kanaletak zelan dagozen ikustera "paseotxu bet" eingo ete dogu? Beka ba, "ikusten" bakarrik goaz, jeje. [ya-yaaaaa ezagutzen gara]\nEsan ta ekin, Zuriza haranean barrena goaz, gogoa nun, hainkak han!\nEgunek eztozku asko opa eiten... Gernikan esaten daben moduen, Epelako haizie! borrokatu ein beharko da ba.\nHalan eta be, zelako zortea, goiza aurrera joan ahala, eguna argitzen doa, haizea mantentzen dan bitartean. Bistak ederrak dira, nahiz eta altura xumean egon (1.300-1900m) goi mendi itxura dauka,.. Maiatz xelebrea hau, eta zenbat gustatzen jakun!!\nMendilerro hau, Taxera lautadaren gainean altzatzen dan kareharrizko horma ikaragarria da. Harresi hau osatzen daben tontorrak, Ekialdetik Mendebaldera hurrengoak dira: Rincón de Alano (2.353m), Peña Forca (2.390m), Mazandu (2.222m), Atxar de Alano (2.099m), Ralla de Alano (2.167m), Trasveral (2.094m) eta Espelunga (2.106m).\nGaurkoan buelta emon izen behar dogu, ez gara gustoroegi sentitzen eta hurrengorako itxi beharko dogu. Penagaz baina bueltatuko gara, zihur!\nHemen dekozuez ibilbide osoaren oharrak:\nZailtasuna: Ezkerreko kanala (1) 40º inguru, 3.ak 50º inguru egoeren arabera. Horrez gain mixto zati errezen bat egon daiteke (lerro etenak)\nTontorrak: Ruzkia, Ralla de Alano eta Achar de Alano.\nLuzera: 12Km Zurizatik edo 7-8Km Taxeratik (Joan etorria)\nIrteera lekua: Zuriza, edo edurrik ez badago Taxerako lautada.\nMateriala: Bakoitzaren gaitasunen arabera. Material barik be egin daiteke, holako lekuetan trebatuta egon ezkero.\nRuzkiako Kanalak | Zuriza Reviewed by eneko on 09:40 Rating: 5


Askomizete - Wikipedia, entziklopedia askea.\nAskomizete Ascomycota filumaren izen zaharra da; obulutegiaren ordez zaku txiki bat (asku izenekoa) duten onddoez esaten da. Esporak zaku horien barruan sortzen dira. Zakuak bakarturik bizi daitezke ingurunean, edo erantsita dauden landareen gainean sor daitezke, bestela. Ugalketa sexualaz gainera, asexuala ere badute.\nHelvella crispa askomizetea.\nIndustrian erabiltzen dira zenbait mota, hartzigarri bezala. Batzuk eritasunak sortzen dizkiete landareei, eta jateko onak diren fruituak ematen dituztenak ere badira. Legamiak, lizunak, boilurrak eta abar askomizeteak dira.


Agiñaga auzoa — Eibarko Kultura Ondarea - Egoibarra.eus\nUrkoko sortaldeko magalian, Agiñaga auzua dago. Biharbada Eibarko bost auzuetatik ezkutuen gelditzen dana, baiña ez horregaittik garrantzi gitxiagokua. Izuatik, errepidez igo ezkero, Zumaran eta Mendibil basarrixak dittugu lehenak (baitta Altzerreka eta Zumaranbarri etxe egiñ barrixak be). Azkenak barriz, Arando basarrixak dira, Agiñaga auzua pasatu eta bizpahiru kilometrora gelditzen diranak. Mutur batetik bestera hogei basarri inguru, hainbat txabola, etxe, errota eta basarrixen aztarnak eta ermittak be ikusi leikez Agiñagan.\nB izkaiakin egitten dau muga eta bertako basarri batzuk be metro gitxigaittik dira Eibar. Iteriaga eta Larrañeta, esate baterako, Eibarko ipar-mendebaldeko muturreko azken basarrixak dira. Kaso berezi bat be badago Agiñagan, Oregizar basarrixa. Agiñaga auzua pasatu eta hurrengo basarrixa da, eta erdixa Gipuzkoan dago eta beste erdixa, ostera, Bizkaian. Sukaldian egitteko orduan Eibarren jarduten dabe; kortan biharrian dabizenian, ostera, Bizkaian.\nErrotak eta ermittak be ez dira falta baillaran. Eibarren hain ezaguna dan San Migel elixia Agiñaga auzuan erdi-erdixan dago. Sandroman ermittara be (izen bereko basarrixan gaiñekaldian) gutako asko juanda egongo da honezkero. Ezin ahaztu San Ildefonso humilladerua, Sandroman basarrixan azpikaldian gelditzen dana.\nErrotak ez dabe ermitten moduko zorterik izan. Errota bi egon dira auzo honetan eta bat bera be ez da geratzen gaur egun. Baillarako erreka nagusixenan ertzian zeren Errotatxo edo Agiñaga-Errota, eta Zubitza edo Zubierrota bidia egitteko bota egiñ zittuen. Gaur egun bide ertzian aztarnatxo batzuk besterik ez dira gelditzen.\nEibar, mendi arteko zuluan dago eta Agiñaga Ballia be holakua da. Mendixetatik datozen errekatxuak baillarako zulotik pasatzen dan erreka haundixenakin, Urko errekiakin, egitten dabe bat. Erreka hori izango da seguru asko Agiñagako istorixo eta ipuiñak onduen jakingo dittuana, ez da-eta Agiñagan ipoiñ eta pertsonaje ezagunik falta. Hortxe dakagu bestela, Luis Gisasola, "Sakristaukua", Eibarren oso ezaguna izandako palankarixa. San Migel elixako Sakristau etxekua zan berori eta palankia euskal erara botatzen zeguanik eta onena. Palankia botatzeko teknika hori beranduago be erabili zeban beste eibartar batek, Felix Errauzkinek, Melbourneko Olinpiadetan. Baiña ez zan Luis Gisasola Sakristau etxeko Gisasolatar ezagun bakarra izan. Familixa berekuak, Ameriketara juan eta bertan egindako diru mordua bialdu zeben Agiñagara, Sakristauko etxian eskolia egin zeixen. Hara juan izan ziran makiña bat urtetan baillarako neska-mutil gazte bihurrixak gauza barrixak ikastera. Espaiñolez be ikasten ei zeben bertan, "atia-puerta" edota "baltza-negro" zala; halaxen kontatu zeskuan auzokide batek


Hemen zaude: Hasiera / Berariazko hezkuntza premien arretarako / Gaitasun Handiko Taldea / GAITASUN HANDIAK / Eredu argigarriak / Eredu soziokulturalak\nSuperdotazioa zer den zehazteko gizarte testuinguruen balioa gehitzen dute eta gara daitekeela uste dute baldin eta banako faktoreen eta faktore sozialen artean aldeko interrelazioa badago.\nGizarte testuinguru hauek, aldeko eta kontrako baldintzen bitartez, gizakiaren portaeraren beharrak eta emaitzak baldintzatzen dituzte eta bikaintzat hartu beharreko produktuak zehazten dituzte. Hau da, superdotatuak ere bizi diren gizartearen emaitza dira.\nKontzeptua erlatibizatzen dute eta kultura giro jakin batera mugatzen dute eta, hartara, superdotazioa alda daiteke hezkuntza sistemaren eta haren filosofia, orientabide politiko eta gizarte egituraren arabera.\nMönks (1992). Interdependentzia triadikoaren eredua\nHaren eredua Renzulliren hiru eraztunen teoriaren aldaketa eta luzapena da.\nTeoria horri dagokionez, Mönksek alderdi hauek aldatu zituen:\nHura deskribatzen duen motibazioa, portaera bultzatzen, hautatzen eta gidatzen duen eraikuntza moduan hartzen baitu. Hartan sartzen ditu betebeharrarekiko konpromisoa, iraunkortasuna, arriskuaren bilaketa eta etorkizunera bideratutako ikusmoldea.\n“Adimen trebetasun handiez” mintzo da eta Renzulli, berriz, “batez bestekotik gorako gaitasunaz”.\nUste du dotazio ona sei faktore hauen arteko elkarrekintza eraginkorraren mende dagoela: faktore sozialak (ikastetxea, ikaskideak eta familia) eta trebetasun handien ezinbesteko bereizgarriak (adimen gaitasuna, motibazioa eta sormena).\nGizarte ingurunea kontuan hartzeak eta superdotazioaren askotariko izaerak superdotazioaren terminoa zalantzan jartzen dute, superdotazioa naturak emandako “dohain” modura hartzen bada.\n“Gaitasun handi potentzialen” termino-kontzeptua erabiltzen hasten da. Gaitasun horiek bikaintasun-zantzu batean eratzen diren adierazle modura agertzen dira eta bikaintasun hori soilik lortuko da gaitasunekin batera garapenerako egokiera eta aukera existentzial egokiak gertatzen badira.\nSuperdotazioa ezin da definitu ez bada gizarte testuinguru jakin baten barnean.\nSuperdotazioa bost faktore hauen konbinazioa da:\nAdimen orokorra G faktore moduan hartua.\nAdimenekoak ez diren faktoreak, hala nola, motibazioa eta autokontzeptua.\nPertsonetatik kanpo dauden faktoreak, hala nola: erraztaile eta laguntza emozional eta sozialak, giro suspergarria.


Anglosaxoi - Wikipedia, entziklopedia askea.\n(«Anglo-saxoi» orritik birbideratua)\nAnglosaxoiak V. mendetik aurrera Britainiaren hegoalde eta ekialdea eraso eta bereganatu zuten hainbat germaniar herrialderen nahastetik sortutako populazioa izan ziren. Anglosaxoien aroa tribu horien hasierako asentamendutik Ingalaterraren sorreraraino doa, hau da, 550. urte ingurutik 1066. urtera.\nBritainiako herrialdeak 600. urte inguruan.\nJuto, anglo eta saxoiek gaur egun Ingalaterra den lurraldea inbaditu eta biztanle berri hauei guztiei anglosaxoi izendapen orokorra ezarri zitzaien. Herrialde hauek euren arteko akordio batera iristeko gaitasun eza zela eta, elkarren artean etsaitu egin ziren, hortaz erresuma edo estatu independenteak sortu zituzten, denborarekin erreinu txikiak desagertu eta azkenean zazpi erresuma geratu zirelarik. Zazpi erreinu anglosaxoi horiek izendatzeko Heptarkia hitza erabiltzen da. Denek bat egitea lortu zuen erregea Egberto Wessexkoa izan zen. Aurrerago daniarrek anglosaxoiak menderatu zituzten.\nTalde honek hitz egiten zuen hizkuntzari ere anglosaxoi esan izan zaio, baina gaur egun antzinako ingelesa esatea egokiago da.\nAzken aldaketa 28 azaroa 2019(e)an, 14:50(e)tan\nOrriaren azken aldaketa: 28 azaroa 2019, 14:50.


Zer egin eta zer du odolak gure txakurraren aulkian | Txakurren Mundua\nGure txakurrarekin zerbait gaizki dagoela ohartzen hasiz gero, egin beharko genukeen lehenengo gauza da egiaztatu zure gomak zurbila diren ikusteko. Beherakoa, oka egitea edo gure maskota normalean ez jokatzea normalean bezala zerbait gertatzen ari dela ohartarazi dezaketen beste sintoma batzuk dira.\nAurkitzen dugunean odola gure txakurraren aulkietan Nahiko egoera harrigarria izan daiteke, asko kezka gaitzakeen zerbait izateaz gain. Hala ere, gure txakurraren aulkietan odola agertzearen arrazoiak ez dira oso larriak izaten, izan ere, arrazoiak oso aldakorrak izan daitezke, batzuetan arazo txikiak izan daitezke, hala nola, dieta aldatzea edo kasu muturrekoetan Parvo minbizia bezalako gaixotasun larriak.\n1 Zer egin gure txakurrak aulkietan odola badu?\n2 Odolaren tratamendua gure txakurraren aulkietan\nZer egin gure txakurrak aulkietan odola badu?\nHala ere, kasu hauetakoren bat kontuan hartuta, komenigarriena da gure maskota albaitariarekin kontsultara eramatea, horrela baztertu arrazoi larriagoak eta gure txakurraren osasun ona mantentzeko beharrezkoa dena egiten ari garela ziurtatzeko.\nIzaki hau odolean egotearen zergatia azaltzeko bi modu daude hematochezia eta melenaBi kasuetan odolaren koloreagatik bereiz daitezke.\nHematochezia, aulki aulkietan agertzen den odola lata freskoa da eta oso kolore gorri bizia du. Kasu honetan agertzen den odola ez da digeritu eta digestio apalenetik dator, normalean kolonetik edo ondestetik.\nMane motaren kasuan aurrekoaren oso desberdina da, gorotz ondoan agertzen den odola digeritzen baita eta kolore nahiko beltza ere badu eta ondoren usain oso gogorra, bere itxura alquitrarenaren oso antzekoa da eta digeritutako odola digestio-aparatuaren goialdetik datorrela da. Forma hau hematochezia baino zailagoa da bereiztea, txakur askoren gorotzak nahiko ilunak direlako eta horregatik zailagoa da odola den edo ez jakitea.\nOdolaren tratamendua gure txakurraren aulkietan\nGure txakurra ondo ez dagoela eta aulkietan odola ere baduela ohartzen bagara, horrek esan nahi du albaitaria bisitatzera joateko garaia da, beraz, komenigarriena analisi baterako aulki lagina hartzea da eta horrela parasitoak baztertzea da.\nGure maskotak odol kasuak dituenean aulkietan, zure tratamendua arrazoien arabera alda daiteke odoljario hori eragiten ari direnak. Albaitariak zenbait proba egin ditzake aulkiak, gernua eta odola aztertzea, sabeleko ultrasoinuak, koagulazio profila eta baita endoskopia ere.\nHori dela eta, oso garrantzitsua da gure txakurra albaitariarengana eramatea, horrela diagnostiko egokiagoa izan dezakegu gure txakurrari eragiten dion arazo honi buruz. Garrantzitsua da txakurra ez sendatzea ere, osasunerako oso kaltegarria izan baitaiteke eta, ondorioz, arazo handiagoa sor dezakegu.\nAlbaitaritzan gaudenean, litekeena da orientazio hobea ematea dieta leuna arroz zuriaren eta oilaskoaren oinarriarekin. Aldi berean, gure txakurraren sintomak nola tratatu behar ditugun gomendatzen digu eta beharrezkoa bada, botikaren bat eman behar diogun esango digu.\nHala ere, arazo larriagoak parvo edo minbizia Aldez aurretik antzeman behar dugu ahalik eta azkarren tratatu ahal izateko, gure txakurra guztiz sendatu ahal izateko.\nHori dela eta, ezinbestekoa da albaitariarengana joatea ahalik eta azkarren, errekuperazio prozesua gure txakurrarentzat egokiagoa izan dadin.\nArtikuluaren bide osoa: Txakurren mundua » Txakur orokorrak » Gaixotasun » Zer egin eta zer du gure txakurraren aulkietan dagoen odolak?


Zer da posta elektronikoaren autentifikazioa? Nola eragiten du entregagarritasunean? | Martech Zone\nAzaroak, azaroak 14, 2014 Igandea, urtarrila 15, 2017 Douglas Karr\nMerkaturatzaileek eta informatika profesionalek ezjakintasun handia dago posta elektronikoaren entregagarritasunari eta sarrera-ontzien kokapenari dagokionez. Enpresa gehienek uste dute prozesu erraza dela, zuk mezu elektronikoa bidaltzen duzula ... eta behar duen lekura iristen dela. Ez du horrela funtzionatzen: Interneteko zerbitzu hornitzaileek hainbat tresna dituzte eskura posta elektronikoaren iturria egiaztatzeko eta entzute handiko iturri gisa balioztatzeko posta elektronikoa sarrerako ontzira bidali aurretik.\nHarritu egin gara gure entregagarritasunaren hobekuntzarekin, sarrera-ontziaren kokapenarekin eta gerora gure posta elektronikoko estrategien errendimenduarekin, erabili dugunetik 250ok sarrera-ontziko kokapena jarraipena egiteko, zerrenda beltza kontrolatzeko eta arazoak konpontzeko tresnak Hori zuzenean lotuta dago posta elektroniko bidezko marketin programaren inbertsioaren etekin hobearekin.\nZer da posta elektronikoaren autentifikazioa?\nPosta elektronikoaren autentifikazioa Interneteko zerbitzu hornitzaileek (ISP) ziurtatzen duten prozesua mezu elektronikoak zuzen igorlearenak direla ziurtatzeko prozesua da. Berretsi egiten du mezu elektronikoa bera ez dela aldatu, hautsi edo faltsututa iturburutik hartzailera egindako bidaian. Autentifikatuta ez dauden mezu elektronikoak sarritan hartzailearen spam karpetan amaituko dira. Mezu elektronikoen autentifikazioak zure mezu elektronikoak zabor karpetan baino sarrera ontzira bidaltzeko gaitasuna hobetzen du.\nDuzula ziurtatzen DKIM, DMARC SPF erregistroak behar bezala hedatuta zure sarrera-ontziko kokapena asko hobetu daiteke eta, ondorioz, negozio gehiago lortuko duzu. Gmail-ekin soilik,% 0ko sarrera-ontziaren kokapenaren eta% 100eko sarrera-ontziaren arteko aldea izan daiteke!\nInstilatzailea posta elektronikoaren autentifikazioari buruzko infografia hau bildu du. Oso erraza da amonak ulertzea!\nTags: authenticationentregagarritasunadkimDMARCposta elektronikoaren autentifikazioaposta elektronikoaren bidalketasarrera-ontziaren kokapenazabor-iragazkiaspamSPF


ADARRAREN PUNTAN: AMAIERAK\nZarama Santurtzin 2010.urtean\nZarama taldearen “bigarren bizitzako” kideak entseguan geunden jo eta ke. Nafarroa aldean ekitaldi bat geneukan asteburuan eta errepertorioari errepasoa egiten geniharduen.\nBosgarren kantuan edo ari ginela, hara non zabaltzen den atea. Entsegu-lekuen arduradunak ospakizun batera gonbidatu nahi gintuen. Egoitzaren urteurrena bete omen zen eta musikarien zain pintxo eta edari franko zeuden guztion urdailak lanean jartzeko prest. “Bost minutu besterik ez dira izango” agindu zigun eta bost minutu horiek oraindik amaitzeke daude.\nTaldeen arteko giroa eta dastagai zegoen guztia horren goxoak ziren, inor ez zela bere txokora itzuli. Handik gutxira, ekitaldia suspenditu zen zenbait kideren laneko gorabeherak tarteko, eta taldea “stand-by”n uztea erabaki genuen. Hitz monarkikoetan: “fin temporal de la convivencia” deituko luketena.\nSeguruenik bost abesti horiek taldeak jotako azkenak izan ziren. 1995. urtean, gure “lehenengo bizitza”rena, oso bukaera ezberdina izan zen: Santurtzin ospatzen zen Ibilaldian, parkea jendez gainezka, ETBko kamerak hegaz nonahi eta gu oso ikuskizun landua eskainiz... Gure lehenengo agurra “loriatsua” izan zen nolabait, bigarrena aldiz... ez tristea ez alaia: “ganorabakoa” deituko nuke nik.\nHorrelakoak dira maiz gure bizitzan izaten diren bukaerak: Mezu tentel bat telefonoan; “gero arte” hots bat; topaketa azkar bat: “ea noiz egiten dugun afari hori eh?” – “Bai, nire kontu”...\nMota askotako bukaerak daude. Fikzioan nahiago ditut ezustekoak, Los Soprano eta Mad men telesaioenak, esate baterako, borobilak dira niretzat. Casablanca eta Blade Runner filmeenak oso poetikoak eta El Sexto Sentido; Los Otros edo Citizen Caine tankerako pelikulek bukaeran dute beren zentzu osoa; aldez aurretik jakinez gero: akabo!\nAntzerkian El Metodo Gronhol antzezlanaren azken eszenari txapela kentzekoa deritzot eta literaturan ezin ahaztu Vazquez Montalbanen Los Mares del Sur eleberriarena edo Tomas Mannen La Montaña Magica-rena.\nMusika sailean nahiago ditut bat-bateko bukaerak, astiro-astiro desagertzen direnak baino.\nBada, egunen batean dena amaituko da. Munduak berak dauka bere bukatze data. Ziur aski gu guztiona askoz lehenago gertatuko da. Norberaren azken egunean, existitzen den guztia desagertzen da bat-batean. Bitartean bukaera hori nola izango den nahiago dugu ez jakin.\nBaina gure bukaera ez da bukaera. Ez du ematen denborak inoiz desagertzeko asmorik daukanik. Agian denak amildegi horren aurrean gaudelako, bukaera zehatzak, borobilak asmatu nahi ditugu.\nWilly Wilderrek , oso “The End” bikainak sinatu zituen zuzendariak -ahaztezina benetan El Crepúsculo de los Dioses pelikularena- idatzita utzi zuen bere bizitzarako zein izango zen bukaera perfektua: “Laurogeitaka urte ditut; emakume eder batekin txortan nago, eta orgasmora biak batera heltzen garenean, haren senarrak, ni konturatu gabe, hil egiten nau, garondoan tiro eginda”.\nHau paradoxa!, hitz potoloko legeen bidez droga debekatzen duen gizarte honek, morfina ematen digu askotan gure bukaera leunago, goxoago bihur dadin. Fededunentzat geroko bizitza baten itxaropena lagungarria da. Ni aldiz, betikotasuna asmatze hutsak, dar-dar batean jartzen nau.\nBaina kontuz: alde egiteko inolako presarik ez!\nEgilea: nineuk ordua: 01:46\nEtiketak: adarraren puntan, Bukaerak, Zarama


AURTEN AURRENEKO aldiz, Zumaia Flysch Trail mendi lasterketa egingo dute uztailaren 26an. Ibilbideak biotopoaren zati bat hartuko du eta, Gipuzkoako Foru Aldundiak ezarritako neurriak bete ondoren, 27 kilometro luzeko ibilbide erakargarria prestatu dute antolatzaileek Zumaiatik Deba alderantz joan-etorria egiteko. Zati batzuk kostaldetik gertu egingo dituzte eta, beste batzuk, berriz, barrualderagotik. Euskadiko Kopako hirugarren proba puntuagarria izango da, eta bertan lortzen duten dirua, berriz, minbizia duten haurren gurasoen Aspanovas elkartearentzat izango da. Proba Erribera kaletik hasiko da, 10:00etan, eta korrikalariek bertan izango dute helmuga ere.\nAntolatzaileek herriko eta inguruetako kirolariak espero dituzte bereziki, baina ospea duten kirolari edo korrikalariak ekartzen ere saiatu dira. Besteak beste, Raul Garciak hartuko du parte, modalitate honetan munduko txapeldunordea eta Espainiako txapelduna denak. Guztira, 400 kirolarik hartu ahal izango dute parte proban, eta irabazleentzat oroigarri berezia egongo da: Zumaiarekin eta flyscharekin lotutako eskultura bat. Keixeta artistak egindako lana da, eta urtero oroigarri bera banatuko diete irabazleei.\n«Kirola bultzatzeaz gain, herriko turismoa sustatzeko eta elkarte bati laguntzeko balioko» duela azpimarratu du antolatzaileen taldeko Bosko Garitanok. Prestakuntza lanetan ari den Iñigo Saenz Txolok gaineratu duenez, «aurtengoa beste askoren artean aurrenekoa izatea espero dugu». Izan ere, probak «babes handia» lortu du, bai Udalaren, herriko enpresen, nahiz boluntarioen aldetik, baita Gipuzkoako Foru Aldundiaren partetik ere.�


apirila | 2009 | Nafar periferiatik\n2009(e)ko apirilaren 30a\nBeldurraren inguruko negozio-gizarteetan bizi gara. Merezita, garaiz agertu ez izanagatik beldurpean sartu gintuztenen negozioen beldur.\nCategories Askatasunak2 Comments\n2009(e)ko apirilaren 29a\nGiza portaera bat, noski\nBasatikeria, gizakiona baizik ezin daitekeen jokabide hori.\n2009(e)ko apirilaren 24a\nMass media zabalenetako kultura sailak: buru-janari transgenikoentzako soroak.\n2009(e)ko apirilaren 23a\nPromesa handienean, kale\nPromesatzat jo izan zuten gaztetatik. Batean ere huts egin gabe, gero eta promesa handiagotzat jo eta guztien esperantza handiena zelarik hil zen, adindurik.\nCategories denetarik3 Comments\nNork bere semantika\nHilezintasun bila, metafora batean itxi zuen heriotza.\n2009(e)ko apirilaren 20a\nArtikulugile guztioi eskarmentuak irakatsi beharko ligukeen gauza funtsezko bat, kontzientzia hartze bat da: adibidez,\n2009(e)ko apirilaren 11a\nZeruari deika ibiltzekoa, bidegabekeria hura! Zeruari deitu, bada, eta zeruak ateak zabaldu eta ostatu eman zion justizia ezari.\nNola uztartu turismoa eta kultura? Turismo kulturala baino kultura turistikoa nahiago du. Kultura eskatzen du hark, errepideak behar ditu bigarrenak. Duda izpirik ez dilema horren aurrean, Kultura eta Turismo kontseilari nafar honentzat, mugikortasun handiko trepa eta foru-kargudun mugiezin honentzat. Gasteizko Hala Bedi irratian leitu nuen herenegun, apirilak 7, beheko artikulu hau.\nJuan Ramon Corpas dugu foru-baratze honetan Turismo eta Kulturako kontseilari. Bi sailak bat egitean, turismo kulturala bultzatuko balu, kulturak turismoa bernizatuko luke behintzat; baina ez, kultura turistikoa bultzatzen temati dabil, folklore foru-katoliko-espainiarraren amildegian erori araziz kultura. Juan Ramos Corpasek badu, bertzalde, bertze meritu batzuk: alegia, PC-EPKren putzuetatik UPNren goi-lautadetara eskalatzen jakin izan du; edo, alegia, Lizarrakoa da, eta aspaldin irakatsi zigun Jose Maria Iribarren etno-bilduma zale bitxi hark Lizarrakoek airea ikusten dutela. Juan Ramon Corpasek, bada, airea ikusten du. Lastima, dohain horrek bere ifrentzua duela: adibidez, airea ikusten ez baduzu, airerik ez dagoelako seinale; eta, hala, Corpasek badu arrisku ikaragarri hori: airerik gabe bizi izatekoa. Ez da harritzekoa, hortaz, bere azkeneko afera: oxigeno faltan, foru-larrialdietako helikoptero batean igo behar izan zuen Beriain mendira, Bardem zinema aktorearekin argazki kultural turistikoa lortuko bazuen.\nEgia erran, argazkia lortu ez izanaz gain, larri-larri ibili da helikoptero kontu horretan. Baina badugu foru-baratze honetan bertze kontseilari bat (hiper-kontseilaria, dena erratera baldin bagoaz), Javier Caballero Lehendakaritza, Justizia eta Barneko kontseilaria. Bere igoera politiko laburragoan, meritu ikaragarriak lortu zituen Caballerok ETAk haren aita hilotz utzi izanagatik, eta biktimaren semea ere biktima denez, zein egokiagoa bera baino Justizia eta Barneko auziak, hau da, epaileen eta polizien bideak bat egiteko kartera politiko berean? Denok dakigu, ongi dakigunez, injustiziaren biktimak direla egokienak justizia eta polizia kontuak bide zuzenetik beldurrik gabe aurrera eramateko, uztarri bakarraren pean lotuz idi biak.\nBaina ez genekiena, bertze kontu bat zen: hots, Javier Caballero, horrezaz gain, Real Academia Espa\nCategories Ustelkeria1 Comment


Hiriarteko Lurraldebus Autobus Sarea - Donostia Turismo eskuragarria guztiontzat\nLurraldebus Gipuzkoako Foru Aldundiaren garraio publikoaren barnean dago, eta Gipuzkoako lurralde osoa eta Euskadiko hiru hiriburuak lotzen dituen hiriarteko autobus-zerbitzua.\nPertsona itsuen eta gurpil-aulkian doazenen kasuan, laguntzaileak doan bidaia dezake. Laguntzaileak laguntzaile-txartela eskatu behar dio autobus-gidariari.\nIkusi informazio turistiko osoa Lurraldebus\nInformazioa webgunean eskuragarri: www.lurraldebus.eus\nEta MUGI aplikazioan: iOS (Deskargatu) eta Android (Deskargatu).\nLurraldebus-en autobus-linea guztietan eserlekuen kopurua ez da berdina, eta hainbat autobus-lineatan, bidaiariak zutik joan daitezke.\nAutobusek mugikortasun murriztua duten pertsonentzako 4 eserleku eta bi gurpil-aulkirentzako tokia dituzte. Alabaina, 30 eserleku baino gutxiagoko ibilgailuek mugikortasun murriztua duten pertsonentzako 2 eserleku eta gurpil-aulki batentzako tokia dituzte.\nIbilbide luzeko autobusek bi gurpil-aulkirentzako tokia izaten dute. Hala ere, baliteke espazioa bi aulkirentzako egokituta ez egotea. Horregatik, gomendatzen da aurrena operadorearekin harremanetan jartzea, gurpil-aulkiarentzako tokia ziurtatu eta geraldiko denbora murrizteko eta autobusa prest egon dadin.\nGida- edo laguntza-txakurrek (gida-txakurrak, desgaitasunen bat duten pertsonen eta autisten laguntza-txakurrak, alerta medikokoak, etab) doan bidaiatuko dute.\nGarraio irisgarriari buruzko informazio gehiago: www.mugi.eus\nIbilbide luzeko autobusetan, txartela lehenago erostea ez da aski. Gurpil-aulkian doazenek operadoreari aurrez jakinarazi behar diote zer lineako bidaia egin nahi duen, tokia ziurtatze aldera.\nAurretiaz erreserba egin arren gurpil-aulkiarentzat tokirik ez badago, operadoreak ordezko garraioa eskaini beharko dio.\nIbilgailuek geralekuetan aktibatzen den lokuzio bat dute, lineako ibilbidearen berri ematen duena.\nBidaian, geraldiak iragartzen dira ("hurrengo irteera").\nAutobusetan informazio-pantailak daude, lineetan izandako aldaketen eta zerbitzu berezien berri eman eta ohartarazpenetarako. Geraldiak ere iragartzen dituzte ("hurrengo geraldia").


Eta non da Del Olmo jauna?\nHura izan zen 'Egunkaria auziko' instrukzio epailea, Espainiako Auzitegi Nazionalean zela. Guardia Zibilaren txostenak hartu zituen oinarri. Emaitza: absoluzioa eta preskripzioa. Murtzian dabil orain.\nLeher eginda bukatu zuen M-11ko instrukzioa 2006ko udaran Juan del Olmo epaileak (Murtzia, Espainia, 1958), eta Espainiako Auzitegi Nazionala uzteko desiratzen zegoen. Aurretik, 2003an, lehertuta utzi zuen Egunkaria, itxiera aginduta. «Ordura arte oso epaile ezezaguna zen Auzitegi Nazionalean, eta Egunkaria-koarekin izen bat lortu nahiko zuen», dio Eneko Etxeberriak, Egunkaria SAren lege ordezkariak. 2004ko martxoaren 11ko Madrilgo atentatuetako auziaren instrukzioari ere heldu zion ondoren, eta, urte hartako irailean, auzitegian erabaki zuten bi kasu haiek soilik ikertuko zituela. M-11ko instrukzioa bukatu, eta Murtziako Probintzia Auzitegira tokialdatzeko eskatu zuen. Han da 2008ko ekainaz geroztik.\nMurtziako Unibertsitatean Zuzenbidea ikasketak bukatu ostean, Euskal Herrian hasi zuen ibilbide profesionala, 1986an, Durangoko Instrukzio Epaitegian (Bizkaia). Besteak beste, Orozkoko krimena aztertzea egokitu zitzaion. Joaquin Gimenez magistratuak sententzian kritikak egin zizkien Ertzaintzari eta Del Olmori: diligentzietan «nahasmena» egon zela, abokaturik gabeko galdeketak egon zirela, lekukoei eskubideen berri ez zietela eman...\nEgunkaria-ren auzibideak urteak iraun zuenez, Etxeberria sarri egon zen Del Olmorekin, eta epaileak behin baino gehiagotan aipatu zion Orozkoko kasua. Garai hartan Urkiolan izan zuen auto istripua ere aipatu zion; harrezkero ezkerreko hankatik herren egiten du. Egunkaria auzian egin zuen bezala. «Guardia Zibilak esandako guztia sinetsi zuen», iritzi dio abokatuak. «Auzibidea aurrera zihoan heinean, ohartu zen ez zuela zeri heldu, 'gaiztoren batzuk' bazeudela uste bazuen ere».\n1989tik 2000ra artean Murtziako epaitegi batzuetan aritu zen, urtebetean salbu: Auzitegi Nazionalean jardun zuen 1998ko uztailetik 1999ko urrira, Javier Gomez de Liaño ordezkatuz. 2000. urtean itzuli zen hara berriro, ordezkapen lanak egitera, eta 2001ean epaile postu finko bat eman zioten. Guardia Zibila berehala hasi zitzaion Egunkaria-ri buruzko informazioa ematen. 2001eko ekainaren 6an euskalgintzako hogeitaka enpresen inguruko txosten bat jaso zuen Del Olmok, 6. Instrukzio Epaitegiko juje zela. Ikergai zituzten enpresa haiek ETAren dirurik jasotzen ote zuten, edo ETAren dirua zuritzeko erabiltzen ote ziren. Jose Mari Elosua Egunkaria auziko defentsa abokatuak aipatu izan duen moduan, «Guardia Zibilaren asmakerietan oinarrituta», instrukzio epaileak «itsu-itsuan» eman zituen ikerketarako baimenak: diru kontu denen interbentzioak, telefono entzuketak, enpresen Gizarte Segurantza eta Ogasuneko aitorpenak... Sekretupean zegoen guztia. Ez zuten aurkitu nahi zutena.\nGuardia Zibilaren Informazio Zerbitzuek beste bide bat hartu zuten: 1990-1993 artean etakide batzuei ustez atzemandako paper batzuk ikertzen hasi, eta Egunkaria SAn jarri zuten begia. 2003ko otsailaren 19an eman zuen Egunkaria ixteko agindua, bi egun lehenago R28575H guardia zibilak hala eskatuta, gero 2009-2010eko epaiketan frogatu zenez. Adierazgarria izan zen 2003ko urriko operazioan Joanmari Larrarte atxilotuari galdeketan bi ordu zeramatzala Del Olmok esandakoa: «Larrarte jauna, zuk diozun hori guztia paperetan dago. Baina zer dago paper horien atzean?».\nUrte hartako azaroaren 4ko autoan ez zituen zehaztu ustezko delituak eta haien egileak. Espainiako Zigor Kodearen 132. artikuluan oinarritu dira Donostiako Zigor Epaitegia —joan den maiatzean— eta Gipuzkoako Probintzia Auzitegia —aste honetan— auzi ekonomikoa preskribatutzat jotzeko. 2010eko apirilean, berriz, Auzitegi Nazionalak berak absoluzioa eman zuen Egunkaria-ren itxieraren kasuan, instrukzio epaileari nabarmen kritika eginda: ez zegoen ETArekin loturarik; itxiera konstituzioaren babesik gabea izan zen; itxierarekin adierazpen askatasuna urratu zen; akusazioak frogarik gabekoak, ahulak eta oinarririk gabeak ziren; eta inkomunikazio garaian ez zen kontrol judizialik egon.\nDel Olmok ordurako kasik bi urte zeramatzan Murtziako Probintzia Auzitegian, 3. zigor atalean. Laudorio artean egin zion harrera Andres Pacheco auzitegiko presidenteak: «Une pozgarria da hau guretzat. Gauza askorekin dator Madrildik; denak ere, onak eta arrakastatsuak». Pachecok ahaztua zuen Egunkaria-ko triskantza: kazeta itxi eta likidatu, bi operazioetan hemeretzi lagun atxilotu, hamar auzipetu —haietako hiru, bi kasuetan— zazpi torturatu, sei espetxeratu, 700.000 euro bermeetan ordainarazi, 180 langile langabeziara, 50.000 irakurle Egunkaria gabe utzi, auzibidean 500.000 euro inguruko gastua eragin...\nDel Olmori harrera egitean, «estatuko sumario judizialik konplexuenaz» ari zen Murtziako auzitegiko nagusia: M-11koaz. «Arrakastarekin burutu zenuen». Bi urteko ikerketaren ondotik, Del Olmok 1.460 orrialdetan bildu zituen 192 lagunen heriotza eragin zuten atentatuen auziaren txostena. Ondorioztatu zuen Al-Qaedak sustatu zuela erasoa, baina erantzulea Marokoko Talde Islamiko Borrokalaria zela. Baztertu egin zuen ETAren erantzukizuna. Tesi haien aldeko epaia atera zen, 2007ko urrian, Javier Gomez Bermudez zela epaimahaiburua, gero Egunkaria-ren epaiketan ardura berean aritu zena.\nM-11ri buruzko txostenean ETA tartean sartu ez zuelako, Del Olmok presio handiak jaso zituen Espainiako eskuinetik. Aitortu izan du instrukzio fasean egunean hiru eta bost ordu artean egiten zuela lo, eta bere nahia «oharkabean» pasatzea zela, foku publikotik at. Baina ez zuen lortu, nahiz eta ez den jendaurrean azaltzen den eta elkarrizketak ematen dituen epailea —behin, kazetariak goxatzeko, Espainiako banderaren txapak oparitu zizkien—.\nAuzi hartan ikusmena asko galdu zuen, eta ebakuntza egin zioten. 50 urtera iristear zen, eta uste zuen instrukzio epaile izateari uzteko garaia heldu zitzaiola. «Egin beharrekoa egin dut, eta joan behar dudanean noa», esan zion behin El País-eko kazetari bati, Marokon, hitz-aspertu batean. Bere emazte berria Murtzian bizi zenez —hango fiskal bat—, harako destinoa eskatu zuen.\n«Bidegabe jokatzen zuen»\n«M-11 auziarekin, bukaerarako jota zegoen», esan du Etxeberriak. «Baina gure kasuan ederrak egina zegoen aurretik, eta nik esaten nion ezer ez zegoela». Behin, Egunkaria SAren lege ordezkariari Madrilgo jatetxe-kafetegi batean alboko mahaian tokatu zitzaion bazkaltzen hura: Rio Frion. «Kasu egin zidan; ez zen gutxi. Lanean distantzia handia jartzen zuen tartean; bidegabe jokatzen zuen». Egunkaria ixteko operazioan, hamar atxilotuenak ez ezik, Martin Ugalde, Joxemi Zumalabe eta Joseba Jakaren kontuak ere blokeatzeko agindu zuen, Ugalde osasunez makal —81 urte zituen— eta beste biak hilda bazeuden ere.\nEta, itxierako hainbat atxilotuk deklarazioan Guardia Zibilaren torturak jaso zituztela azaldu zioten arren, entzungor egin zuen. Martxelo Otamendik, Iñigo Iruin zuela abokatu, Europako Giza Eskubideen Auzitegira eraman zuen tortura salaketa. Estrasburgok arrazoia eman zion, eta Espainiako Erresuma 24.000 euro ordaintzera zigortu zuen, salaketa ez ikertzeagatik. Iruinek zioenez, «kritika zorrotza» egin zion Europak Del Olmori.\n2003ko otsail bukaera hartan deklarazioan aurrean zeuzkanak ez zeuden sano, Iñaki Uriak orduko martxoan kartzelatik Egunero-ri erantzun zionez: «Gau osoa auzitegiko kalabozoetan eman nuen, bakarrik, hotzak. Loak hartu ezinik eraman ninduten, goizeko zortziak inguruan, epailearengana». Haren arabera, «galdera guztiek aurreiritzi eta tesi bat zuten: ETAk zuzentzen du Egunkaria, hark ipintzen du zuzendaria, hark finantzatzen du». Atxilotuak gauza bakarra aipatu zion Del Olmori: «Esan nion Egunkaria txikia zela, baina oso egunkari ona dela, eta askotarikoa».\nAuzipetuak baldintzapean libre zirela ere gogor aritu zen. Urteroko hitzordua zuenez, Joan Mari Torrealdaik Parisko liburu azokara joateko baimena eskatu zion. 500.000 euroko bermea jarri zion. Baita Otamendiri ere AEBetara lan bidaia bat egiteko. Etxeberria abokatuari, berriz, mehatxu egin zion behin: «Esan zidan baldintzapean aske utziz gero Uriak ihes egiten bazuen, ea haren partez neu sartuko nintzen kartzelara».\nEz da Egunkaria-rena izan ETArekin lotuta jorratu izan duen kasu bakarra. Duela sei urte pasa, mahai gainean izan zituen Igor Portu eta Mattin Sarasola atxilotuen tortura salaketak, Auzitegi Nazionalean zaintzako epaile zegoela. 1998an, Sokoa auziko sumarioa hark itxi zuen. 2001ean, Pepe Rei Ardi Beltza aldizkariko kazetaria kartzelatzeko agindu zuen, mehatxu «terroristak» egin zituelakoan. 2007an, ETAren mintzaide Jon Iurrebasori aurkitu zizkioten berrehun telefono zenbakiren titularrak igorri zizkion Laurence Le Vert Frantziako epaileari.\nArtean Auzitegi Nazionalean zela, 2007ko uztailean El Jueves umore astekariaren zenbaki bateko aleak bahitzeko agindu zuen, aldizkariak azalean Felipe Borboiko eta Letizia Ortiz Asturiasko printze-printzesen irudia «iraindu» zuela jota. Sei mila euroko zor batean geratu zen kontua, Jose Maria Vazquez Honrubia epaileak ebatzita.\nMurtziako auzitegian dagoenetik, genero indarkeriako kasuetan hartutako erabakiek polemika sortu izan dute. 2011ko kasu batean, ez zitzaion delitu iruditu aurrekari judizialak eta urruntze agindua zituen gizon batek emazteari heriotza mehatxu bat egin izana —hilkutxa batean sartuko zuela esan zuen senarrak—; gizon berak emazteari «puta» deitzea ez zitzaion iraina iruditu. 2010ean, neska-lagunari sudurrean buruko bat eman zion gizon bat absolbitu egin zuen; «eraso arin oro ezin da automatikoki lotu genero indarkeriarekin», zioen Del Olmok.\nBukatu da Egunkaria auzia, zigor epairik jaso gabe. Itxierako kasuan, absoluzioa. «Erabaki judizialak errespetatzen ditut», esan zuen instrukzio epaile izandakoak epaiaren ostean, La Verdad de Murcia egunkarian. Orain auzi ekonomikoan preskripzioa izan da. «Del Olmok pentsatuko du beste garai batzuk zirela haiek, dena ETA zela jotzen zirenak, eta estatu aparatuek berari esleitu ziotela kasua. Erabili egin zutela usteko du, ez gehiago», dio Etxeberriak.


China Soft PVC Pin Badges fabrika eta fabrikatzaileak | SJJ\nPVCzko papar-papera leunak, koloretsuagoak eta arinagoak dira. PVCzko etiketa pertsonalizatuak bikainak dira promozio markako produktuetarako, bi maila, 3D diseinuekin eta inprimatutako logotipoarekin eskuragarri, modu pertsonalizatuan.\nPin bereizgarriak normalean hainbat ikastetxetan, festetan, promozioetan, oroigarrietan edo oparietan erabiltzen dira. Metalezko hotzetako txapak gustuko ez badituzu, PVC leuneko txapak aukeratu behar dituzun elementuak dira. PVC Soft pin pinak metalezko pin plakak baino leunagoak dira eta koloreetan distiratsuagoak dira. PVC leuneko bereizgarrien diseinu asko marrazki bizidunetako irudiak dira, beraz, haurrek eta haien gurasoek ongi etorriak dira. Logotipoak xehetasun txikietan pertsonaliza daitezke, hala nola kolorea betetzea, inprimatutako aparteko inprimatutako eranskailuak eta abar. Tamaina txikia edo handia izan daiteke, formak zure eskaeraren arabera egin daitezke.\nPVC leuneko pin txapak merkeagoak dira eta promozioetarako egokiagoak. Pertsonaia ezberdineko PVC Soft pin txapak multzo oso ezagunak dira gazteen artean antolakuntzarako edo talde eraikuntzarako. PVC leuneko gure pin txapak ingurumenekoak dira, mota guztietako probak egiteko baldintzak gainditu ditzakete. Prezioak ez ezik kalitatea ere beteko ditu. Hainbat eskaera tamaina ongi etorriak dira eta eskaera handiek prezio hobeak lortuko dituzte.\nPVC leuneko pin txapak ekoiztea denbora gutxian amaitu daiteke kalitate handiz. 1 egun ekoizpen artelanetarako, 5 ~ 7 egun laginetarako, 12 ~ 15 egun ekoizpenerako. Horrek marken luzapenean gehiago lagunduko dizu. Pisu arinak bidalketa kostua aurrezten laguntzen du. Zerbitzurik onena berehala emango da zure zalantzak jaso ditugun bakoitzean.\nOhiko eranskinen aukerak: metalezko edo PVCzko gurina hegan enbrageetak, segurtasun pinak, imanak, torlojuak eta azkoinak, eta beste batzuk zure eskaeraren arabera\nEnbalatzea: 1 pieza / poltsa poltsikoa edo zure eskaeraren arabera\nMOQ mugarik gabe\nAurreko: Kremailerazko PVC leuna\nHurrengoa: PVC biguneko etiketak\nFeltroko Gabonetako apaingarria


Gizatiarrago izateko makinak? | Reportajes | 7K\nGURE ESPEZIeAREN ETORKIZUNA\nGizatiarrago izateko makinak?\nKomeni da halako bonbilla erraldoia buruan jartzea, sinbolikoki bada ere, etorkizuna irudikatu eta bere inguruan espekulatzen hasteko. Kontuan izanda, betiere, «espekulazioaren balioa ez dela iragarpena, hausnarketa baizik». Hala dago nabarmendua “+Humans” erakusketaren sarreran, apirilaren 10era arte Bartzelonako Kultura Garaikidearen Zentroan (CCCB, katalanez) ikus daitekeena. Bertan dago Lorenz Potthasten gailua, etorkizunari forma ematen saiatzen diren artelan eta produktu zientifikoen artean. Probokazio bat diruditen produktu errealak eta benetako gailuak diruditen performance probokatzaileak tartekatuz, parodiaren eta errealitatearen arteko muga fina behin eta berriz gurutzatuz eraikitako erakusketa da Dublineko Science Gallery-tik ekarritakoa.\nLaborategietatik urrun, Jacob Peter Gowy XVII. mendeko margolari flandriarraren “Ikaroren erorketa” koadro handiak ematen du ongietorria. Dedalok eta bere semeak, Ikarok, Kretako labirintotik ihes egitea lortu zuten argizariz itsatsitako hego batzuei esker. Airean egonda, baina, Ikarok aitaren gomendioa alde batera utzi eta eguzkira gehiegi hurbildu zen. Beroak hegoetako argizaria urtu eta lurrera erori zen gaztea. Komeni da Ovidiok “Metamorfosiak” lanean jasotako kondaira gogoan edukitzea erakusketa osoan zehar: gizakiak berez dituen ezintasunak gainditzeko grina zaharra da, baina kontuz, muturrekoa hartzeko arriskua ez da txikia.\nGrina zein zaharra den frogatzeko, XVI. mendeko protesi batzuekin jarraitzen du erakusketak. Ondoan gaur egungo protesi ez hain desberdinak ikus daitezke, baina elkarren artean zerikusirik ez duten bi proiekturekin aurkeztuak: “Low Cost Prothesis” eta “The Alternative Limb Project”. Lehenengoa WAAG elkartearen proiektua da, lekuan lekuko material eta ezagutzara moldatuta 50 dolarreko hanka ortopedikoak diseinatzen dituena. Bigarrena, antipodetan, Sophie de Oliveira Barata protesi diseinatzailearen proiektua da. Gorputz atalen bat anputatuta daukaten pertsonei protesiaren bidez adierazteko aukera ematen die De Oliveirak. Ezkutatu eta disimulatu beharrean, protesiak pertsonaren izaera proiektatzeko tresna bihurtzen dira proiektu honetan. Emaitza deigarri bezain garestia da gehienetan. Eta kontrastea, ezin argiagoa: 50 dolarreko egurrezko protesia, harribitxiz estalitako hanka ortopedikoaren ondoan. Norberak aukera dezala zein etorkizun nahiago duen.\nEdonola ere, protesiak ezintasun fisiko bat gainditzeko pentsatuak izan dira beti, bai XVI. mendean, baita gaur egun ere. Baina zer gertatzen da gorputzean egindako esku-hartzeen atzean estetika baino ez dagoenean? Regina Jose Galindok 2005ean “Recorte por la línea” proiektua aurkeztu zuen erantzun gisa. Venezuelako kirurgialari ospetsuenetakoa den Billy Spencerek Galindoren gorputz biluzian marraztu zituen, kolore desberdinetako arkatzekin, egun Mendebaldeko edertasunaren kanonaren araberako gorputz bat lortzeko egin beharko lituzkeen interbentzio guztiak. Ezinezkoa suertatzen da begiak gero eta gehiago zabaltzea Galindoren gorputza zirriborro bihurtzen dela ikusi ahala.\nPixka bat harago, Matt Kenyionek eta Douglas Easterlyk sortutako “Enpatia Gailu Inprobisatua” (IED, ingelesezko siglekin) dago. Besoan jartzen da aparatua eta Iraken soldadu estatubatuar bat hiltzen zen bakoitzean orratz batekin ziztatzen du. Inbentoak orokorrean erakusketaren gaitz bat nabarmentzen du: munduari begirada mugatu eta partziala, probokatzailea izan arren sistema kolokan jartzen ez duena. Enpatia ez da herri irakiarrarekiko, hildako soldaduarekiko bakarrik baizik. Hala izanda ere, baliozko galdera uzten du artelanak mahai gainean: enpatia sentitzeko gailu bat beharrezkoa izanen da? Alegia, gizatiarrago izateko makinak beharko ditugu?\nEta tamalez egiazkoa dirudien gailutik, gezurra dirudien benetako ziborg-era. Neil Harbisson koloreak ikusteko ezintasunarekin jaio zen. Trukean, entzumena «normaltzat» ulertzen duguna baino askoz ere garatuago dauka. Ahalmen hori aprobetxatuta, bere burmuinera konektatutako antena bati esker kolore bakoitzaren uhin frekuentzia jasotzen du. Harbissonek ez ditu koloreak ikusten, entzun egiten ditu.\nMuga fin bat. Harbissonek munduko lehen ziborg gisa aurkezten du bere burua, gizakia izateari utzi gabe makina ere baden izakia. Berak ematen dio ongietorria erakusketaren bigarren zatiari: “Besteekin topatzea”. Ondoko paretan hamaika kaskezur teknologiko topatzen ditugu, begien mugimenduarekin ikuslearen pauso bakoitza jarraitzen dutenak. “Area V5” instalazioa da, eta ezinezkoa da bere aurretik pasatu eta robotek kontrolatutako mundu batean ez pentsatzea.\nAtal honek aspaldi planteatutako paradoxa bat islatzen du, nahita edo nahi gabe: gizakiak bezalakoak diren makinak asmatu nahi ditugun bitartean, gizakiok makinak bezala funtzionatzen dugu gero eta gehiago. Hala, makinen atalean, Heidi Kumaok diseinatutako «robot bihurriak» daude, gaizki portatzen diren makinak. Eta bere ondoan “Benetako maitasuna”, programa informatiko errusiar batek idatzitako liburua. “Anna Karenina”-ren bariazio bat, Haruki Murakami idazlearen estiloarekin. Programa informatiko bat maitasunari buruz idazten.\nEta bestaldean, gizakien atalean, DNA bateragarritasun proba, bikote batek etorkizuna daukan edo ez jakiteko asmatutakoa. Berriro ere, probokazioa dirudien benetako produktu bat da. Instant Chemistry eta genomika komertziala garatzen duten enpresa batzuek jada merkatuan saltzen dituzte horrelako produktuak. DNA proba horren ondoan, “Urruneko Harremanetarako Teledildonika”. «Edozein lekutan dagoen edozein pertsonarekin kontaktu intimoa» lortzeko gailu gisa saltzen da. Bi zati ditu asmakizunak: batean zakila sartzen da. Bestea sentsorez betetako kontsolagailua da. Leku desberdinetan egonda, batek dildoari egiten diona nabari dezake besteak zakilean. Hala saltzen dute behintzat. Edozein kasutan, egia izanda ere, kontaktu intimoa zakildunak bakarrik nabari dezake. Bestearentzat betiko dildo bat baino ez da asmakizuna.\nZer etorkizun planetarik gabe? Hirugarren atalean erakusketak gai saihetsezin bat jorratzen du: gizakien biziraupena planeta gero eta hondatuago batean. Baina betiere interesgarria den erakusketa hemen iristen da kritika falta eta partzialtasunaren gailurrera. Atalaren izenburua adibide ezin argiagoa da: “Ingurua diseinatuz”. Gaur egun kaltegarriak diren produktuak jangarri egiteko proiektuak, edo eguzkiari esker elikatzeko ideiak azaltzen dira atal honetan. Interesgarriak izanda ere, planeta gero eta kaltetuago batean bizirauteko proiektuak dira ia guztiak, inon ez da hondamendi horren atzean dagoen sistema kolokan jartzen.\nSalbuespen ia bakarra “Gizon gutxitu sinestezina” instalazio artistikoa da. Obra honetan, Arne Hendriks 50 zentimetroko gizaki baten bizitza imajinatzen saiatzen da. Elikagai, espazio eta energia gutxiago beharko lituzkeen gizakia. «Zerk mugitzen du egungo ikerketa genetikoa? Handiagoak edo menperatzaileagoak izaten saiatu ordez, nolakoa litzateke kontsumo premia gutxiagoko gizatasun txikiagoa?», galdetzen du Hendriksek.\nErakusketa “Bizitza bere mugetan” atalarekin bukatzen da, ugalketaren eta heriotzaren inguruan zientziak ireki dituen aukera eta arriskuak jorratuz. Zein punturaino daukagu diseinatzea ume bat jaio aurretik? Zein familia eredu garatuko da 150 urteko bizi itxaropena izanen duten pertsonek osatutako gizarte batean?\nBeste galdera batzuk, aitzitik, gizakiak bezain zaharrak dira. Esate baterako: ba ote dago bizitzarik heriotzatik harago? James Auger eta Jimmy Loizeauk galdera hori ikuspuntu berri batetik erantzuten dute “Afterlife” esperimentuarekin. Gorpu batek askatzen dituen elementu kimikoak jaso eta haiekin bateria huts bat betetzea lortzen dute. Hau da, heriotzaren ondoren gorpu batek duen energia pila batean sartzen dute. Eta berriro ere, galdera sorta: zer eginen zenuke literalki hildako lagun edo senideren baten energiarekin? Zer kargatuko zenuke? Zeri emanen zenioke bizitza?\nGalderak, galderak eta galderak. Bere partzialtasuna ahaztu gabe, hamaika galdera sortzea lortzen du dudarik gabe erakusketak. Eta hasierara itzuliz, espekulazioaren balioa hausnarketa baldin bada, bikain betetzen dute helburua CCCBen pilatutako artelan, gailu eta produktuek. Beste gauza bat da hausnarketaren emaitza erakusketak izenburuarekin berarekin (“+Humans”) aldez aurretik iradokitzen duena izatea. Zaila baita gizatiarrago den gizarte bat irudikatzea robot bat begira daukazun bitartean.\n“Humans. El futur de la nostra espècie” erakusketa Bartzelonako CCCB museoan dago ikusgai 2016ko apirilaren 10era arte. CCCB, Science Gallery (Dublin) eta Trinity College Dublin-en arteko koprodukzioa da. Astelehenean itxita dago. Prezioa: 6 euro. Igandeetan, 15.00etatik 20.00etara musu truk. &hTab;Informazio gehiago: www.cccb.org-en


Mendillorri - Wikipedia, entziklopedia askea.\nMendillorri Iruñeko auzo bat da, hiriaren ekialdean dago. 1990ko hamarkadan sortutako hirigintza-garapenekin bat dator.\nIparraldean Beloso-Erripagaña auzoko artean dago, ekialdean Burlata, Uharte eta Eguesibarko artean, hegoaldean Arangurengo Mutiloa kontzejuen eta mendebaldean Lezkairu auzoen artean.\n2020ko maiatzean 11 089 biztanle erregistratu zituen, horietatik 5 401 gizonak eta 5 688 emakumeak.\n3.2 Ur biltegiak\nMendillorri Iruñeko hego-ekialdean dago, gune metropolitarraren hegoaldean. Auzoak Sarrigurenekin eta Iruñerriko PA-30 autobidearekin egiten du muga ekialdean eta Mutiloagoitirekin hegoaldean.\nAuzo berri hau 90. urteen hasieran eraikitzen hasi zen, erdi aroko gaztelu batetik gertu, orduan Egueseko ibarraren barne zegoelarik. 1995. urtean Iruñeko auzo bezala hartu zen hauteskunde baten ondorioz eta gauzak horrela Egueseko ibarretik kanpo geratu zen. Auzoa bitan banatzen da, antzinako Badostain eta Mendillorri arteko errepidearen bi aldeetan. Auzoaren zati bati Mendigoiti eta besteari Mendillorribeiti deitzen zitzaion, bata mendixka baten gainean eta bestea beheragoko lurretan. Blokeek, laukizuzen itxura dute eta lau solairuko altuera batez beste. Blokeen artean, gune berdeak eta laku handi bat eraiki ziren. Parkean, antzinako jauregia mantentzen da. Mendillorriko auzoa espainiako 90. hamarkadako proiektu handienetarikoa izan da. Auzo honetan 11500 pertsona bizi dira 875000 m²-ko azaleran.Sarrera errezeko bizitegi -auzo bati buruz hari gara.\nMendillorri BHI ikastetxea 2007.urtean eraiki zen Mendillorrigoitin, Ustarroz kaleko 2. zenbakian. Bertan, bigarren mailako hezkuntza ematen da euskeraz(D eredua) eta gazteleraz (G eta A eredua). 587 ikasle ditu, hauetatik 316 A eta G eredukoak, eta 251 D eredukoak. Guztira 23 talde daude; 13 gaztelerakoak (A eta G) eta 10 euskerakoak (D). 2010-2011 ikaskurtetik haurrera batxilergoa. MendillorriII 2011-an sortu zen, Mendillorrigoitin, el lago kalean, 13 eta 15 zenbakiak aurrean izanda. Hau, IES Mendillorri II.ren kide izanda, G (Gaztelera), A( gaztelera, euskera irakasgai izanda) eta D eredua (euskara) Derrigorrezko Bigarren hezkuntzako irakasketak ematen ditu. Beraz, IES Pedro de Ursuan II, DBH 1. eta 2. mailako irakasketak ematen dira gero Ustarroz kaleko 2.zenbakira, aurrekotik metro gutxitara IES Pedro de Ursuara pasatuz. Mendillorriko Eskola Publikoa. Eskola hau, 1994 inauguratutako auzoko zaharrena da. Lehenengo urteetan haur hezkuntzako 1. mailatik 8. EGB arte klaseak ematen ziren orain berriz lehen mailako 6.mailara arte ematen dira A eta G ereduan.\nIkastetxe hau funtzionamenduan dabilen ikastetxerik zaharrena da; auzoa sortu zenetik hain zuzen ere. Horain haur hezkuntzako eta lehen mailako ikasketak ematen dira.\nEraikin hau gutxi gorabehera IES El lago de Mendillorriko ikastetxetik 30 metrotara dago. Erakusketak, bilerak eta abar egiteko balio du, gainera, liburutegi handi bat dago; honek zenbait gauza eskaintzen ditu, ala nola, areto nagusi bat 241 personentzat, dantzatzeko aretoa, 2 tailer gela, ziber-gela bat...\nSakontzeko, irakurri: «Mendillorriko ur biltegia»\n1895ean, Mendillorriko muinoan bi ur biltegi eraiki zituzten; hodi bidez hor biltzen den ura Iruñera bideratzeko erabiltzen da. Geroago, 1942tik 1975era bitartean, ur biltegi zahar horren ondoan beste lau eraiki zituzten, zeregin bererako.\nAzpiegituraren inguruan, hiru jolas eremu daude, pasealekuak, lorezaintza eta konpostgintza irakasteko gunea, zuhaitzak eta behatokiak.\nJatorrizko kontzeju zaharretik mantentzen den eraikin bakarra Mendillorriko jauregia da. Jatorriko gotikoko eraikina da, ondoren XVI. mendean berreraiki zena. Mendillorriko lakuaren ertzean dago, eta auzorako azpiegitura gisa egokitu zen 1990eko hamarkadan auzo berria eraikitzearekin batera.\nMendillorriko parkea: Bertan Mendillorriko aintzira dago.\nCivivox Mendillorri: Kultur-etxea eta liburutegi publikoa da.\nMendillorriko kale gehienen izenek Eguesibargo udalerriaren kontzejuen izenak dauzkate.\n↑ Iruñerriko Mankomunitatea: «Mendillorriko ur-biltegien paseoa», mapak dakartzan eskuorria.\n(Gaztelaniaz) Mendillorriko merkatarien elkartearen webgunea.\nAzken aldaketa 12 azaroa 2021(e)an, 13:54(e)tan\nOrriaren azken aldaketa: 12 azaroa 2021, 13:54.


Saint-Clément-à-Arnes - Wikipedia, entziklopedia askea.\n49° 18′ 02″ N, 4° 25′ 43″ E / 49.3006°N,4.4286°E / 49.3006; 4.4286Koordenatuak: 49° 18′ 02″ N, 4° 25′ 43″ E / 49.3006°N,4.4286°E / 49.3006; 4.4286\nHauviné, Saint-Pierre-à-Arnes, Bétheniville, Saint-Hilaire-le-Petit, Saint-Martin-l'Heureux eta Saint-Souplet-sur-Py\n50 (%47.6) 57 (%54.3)\nSaint-Clément-à-Arnes Frantziako udalerri bat da, Ardenak departamenduan dagoena, Ekialde Handia eskualdean. 2013an 110 biztanle zituen.\n2007an Saint-Clément-à-Arnes udalerrian erroldatutako biztanleak 106 ziren. Familiak 44 ziren, horien artean 16 pertsona bakarrekoak ziren (8 bakarrik bizi ziren gizonak eta 8 bakarrik bizi ziren emakumeak), 12 seme-alabarik gabeko familiak ziren eta 16 seme-alabak dituzten bikoteak ziren.\n2007an 57 etxebizitza zeuden, 46 familiaren etxebizitza nagusia ziren, 2 bigarren erresidentzia ziren eta 9 hutsik zeuden. 55 etxeak ziren eta 2 apartamentuak ziren. 46 etxebizitza nagusietatik 33 bere jabearen bizilekua ziren, 12 alokairuan okupaturik zeuden eta 1 doan lagata zegoen; 1ek hiru gela zituen, 16 etxek lau zituzten eta 29 etxek bost zituzten. 33 etxek euren parking plaza propioa zuten azpian. 23 etxetan ibilgailu bat zegoen eta 17 etxetan bat baino gehiago zituzten.\nSaint-Clément-à-Arnes udalerriko biztanleria-piramidea 2009an .\n2007an lan egiteko adina zuten pertsonak 64 ziren, horien artean 53 aktiboak ziren eta 11 inaktiboak ziren. 53 pertsona aktiboetatik 51 lanean zeuden (29 gizon eta 22 emakume) eta 2 langabezian zeuden (1 gizon eta 1 emakume). 11 pertsona inaktiboetatik 5 erretiraturik zeuden, 3 ikasten zeuden eta 3 "bestelako inaktibo" gisa sailkaturik zeuden.\n2007an zeuden 5 komertzioetatik, 1 erauzte enpresa zen, 1 janari enpresa zen, 1 higiezinen enpresa zen eta 2 zerbitzu enpresak ziren.\n2000. urtean Saint-Clément-à-Arnes udalerrian 10 nekazaritza-ustiategi zeuden.\nSaint-Pierre-à-Arnes (1,8 km)\nHauviné (2,1 km)\nBétheniville (4,5 km)\nOrriaren azken aldaketa: 16 martxoa 2021, 05:35.


Bizkaiko Sagardo berria. 2019ko Txotxaren aurkezpena - Lursail\nBizkaiko Sagardo berria. 2019ko Txotxaren aurkezpena\n2019/01/23. Hasi da txotx denboraldia Bizkaian eta Onintza Enbeita 2019 ko Bizkaiko bertsolari txapelketako irabazlea da aurtengo enbaxadorea; kazetaritza lizentziatua eta trebetasun handiko bertsolari honen gain erori da aurten lurraldean txotx denboraldia ofizialki zabaltzearen ardura. Sagarraren ekoizpena iazkoa baino txikiagoa izan den arren, haren kalitatea nabarmendu dute gaur sagardogileek.\nAurkezpena Amorebieta-Etxanoko Uxarte sagardotegian egin da gaur goizean. 400 urte baino gehiago dituen baserria Montorra auzoaren ingurune naturalean kokatuta dago. Erakunde askotako ordezkariak batu dira gaur bertan. Ekitaldian parte hartu dute Bizkaiko Foru Aldundiko Nekazaritza zuzendari nagusia, Maite Peñakoba; Eusko Jaurlaritzako Kalitatearen eta Elikagaien Industrien zuzendaria den, Peli Manterola; Amorebieta-Etxanoko alkatea, Andoni Agirrebeitia eta Bizkaiko Sagardogile Elkarteko presidentea den, Aitor Intxaurraga, besteak beste. Giro ezin hobea egon da gaur Uxarten, kirikoketaren erritmoa bertan ez da falta izan. Sagar kantitate eskasak ez du eraginik izan aurtengo sagardoaren kalitatean. Aurten ere, Bizkaiko sagardogileek azpimarratu duten bezala “sagardoa oso ona daukagu kupeletan, ezaugarri bizikoa eta freskoa. Erraz edatekoa”.\nBizkaian jasotako sagar kiloengatik 2017ko uzta oparo izan bazen ere, aurtengoa produktoreek gogoratzen duten uztarik eskasena izan da.Sagardogileek bazekiten hau gertatuko zela baina horrek ez du eraginik izango aurtengo sagardoaren kalitatean. “Urte oso eskasa izan da baina pasaden urteko sagardoa kupeletan gordeta daukagu. Nahiz eta eskasa izan aurtengo fruitua kalitate oneko sagardoa izango dugu”, azaldu zuen Bizkaiko sagardogile elkarteko presidentea den Aitor Intxaurragak.\nArrazoi nagusia sagarrondoetan aurkitzen dugu; zuhaitzek fruitua txandakatzen dute, urte batzuetan sagar asko ematen dituzte eta beste batzuetan, berriz, gutxi. “Aurreko uztaren ugaritasunak eragin zituen sagarrondoetan eragin zuen eta horrenbeste fruitu emateari utzi diote 2018an”, aipatu zuen Intxaurragak.Hala ere, egoera kaxkar honi udaberri euritsu baten agerpena ere gehitu behar diogu, horrek fruituaren loraldiaren zikloan eragin zuzena izan bait du. “Negua lehorra izan zen eta hasieran sagar gehiago izango genuela uste genuen baina eguraldiak ez digu lagundu. Horren kontra ezin dugu ezer egin”, zehaztu zuen Intxaurragak.\nEkoizpen bolumena Bizkaian 108.000 litrokoa izan da, pasaden urtean baino 92.000 litro gutxiago. 2018an kupelak 200.000 litro sagardoz bete ziren. “Oso urte oparoa izan zen”. Orokorrean, alkohol graduazioa 6,5% ingurukoa da, joan den urtea baino altuagoa.\nNahiz eta sagar gutxiago izan aurten kalitatearen eta tamainari dagokionez fruitua osasuntsu heldu da sagardotegietara. Hale ere gorputz gehiagokoa da aurtengo sagardoa. “Gainera produktua azukre maila altuagoa da eta mingotsagoa da sagarra. Edalontzian intentsitate haundikoa, txinparta bizia eta sakontasun aromatiko handia; Kolore ilun batekin agertzen da edalontzian”, azaldu zuen, Juan Zuriarrain enologoak.\nProduktoreek urte honetako sagardoa aurreko urtekoa baino hobea dela ziurtatzen dute. “Sagardoa ona daukagu eta ez da faltako”, diote. Produktuaren kalitatea bermatzeko urte honetako sagardo berria joan den urtekoarekin sagardoarekin nahastu egin da. “Prozesu hau oso ona da produktuarentzat. Sagardo berriak txinparta eta freskura eskaintzen dio kupelan joan den urtetik gordeta dagoen sagardoari, hasierako ezaugarriak berreskuratzeko”.\n· Bizkaiko Sagardogileen Elkartea osatzen duten 8 artisau-upategiek txotxa irekitzeko ekitaldia ospatu dute gaur. Onintza Enbeita kazetari eta bertsolaria izan da sagardo berria dastatzearen eta Bizkaiko denboraldia inauguratzearen arduraduna. Bertan ere, Bizkaiko Sagardogile Elkarteko presidentea de Aitor Intxaurraga, produktore eta sagardo elaboratzaile ez dira sagardo festara falta. “Guretzat gaurko eguna garrantzitsua da zeren eta sagardogileek urte osoan egiten dugun lana aurkezten dugu”, aipatu du Bizkaiko sagardogileen presidentea den Aitor Intxaurragak.\n· Kontutan izan beharreko da, Bizkaian, produktore guztiak bertako sagarrarekin egiten dutela sagardoa. “Bizkaian bertako produktua daukagu, ez dugu kanpoko sagarrarekin sagardorik egiten”, zehazten dute Bizkaiko Sagardo elkartetik. Sagardotegi bakoitzak aukeratzen du gustukoen duen nahasketa. Bizkaian, 108.000 litro egin dira 2018ko uztan, %100 Bizkaiko sagarrarekin. Durangaldea, Busturialdea, Uribe Kosta, Txorierri eta Lea Artibai dira sagarra egiten duten eskualdeak. Sagarraren kalitateari dagokionez, osasuntsua eta tamainaz txikiagoa izan da orokorrean. Bizkaiko Sagardogile elkarteko produktore gehienek aurtengo apirilean komertzializatzen hasi den Euskal Sagardoa ere egiten dute. Aitor Intxaurragak esan duen bezala “sagardo berria Bizkaitar produktoreek hasieratik defendatu dugun filosofiarekin bat dator. Erabiltzen diren sagarrak bertakoak, bizkaitarrak dira. Pozten gara gipuzkoar sagardogileek bertako sagarren alde egindako apustuaz”. Sagardoa egiteko erabiltzen den produktuaren kalitatea da bizkaitar ekoizleen berme nagusia. Horregatik, goi-mailako produktua izanik, asmoa da sagardoa lurraldearen irudi bihur dadila, baita euskal turismoaren erakargarrietako bat ere. 11,78 milioi litro sagardo ekoitzi dira 2018an Euskal Herrian. Horietatik 1,5 milioi litro bertako sagarrarekin, Euskal Sagardoa jatorri izenarekin.\n· Bizkaiko Sagardo elkartea 1994an sortu zen, eta helburu nagusi hauek ditu: Bizkaiko sagardoa ezagutzera ematea, berezko produktu berezi hori balioan jartzea (Bizkaian ekoiztutako sagardoak baino ez dira erabiltzen), lurraldean egiten den sagardoaren kalitatea nabarmentzea, eta, azkenik, ingurumenarekiko eta baserriekiko errespetua mantentzea eta sustatzea. Oinarri hori hartuta sagardogileek urtero-urtero desberdina den produktu bat garatzeko egiten dute eta gero eta kontsumitzaile leial gehiagoetara hurbiltzeko. Bertako sagardoa da apustua eta bide hori jorratzen jarraituko dute etorkizunari begira. Ahalegin handia egiten ari da produktua kontsumitzaileengana gerturatzeko eta euskararen aldeko ekitaldietan, azoketan eta jaietan ezagutzera emateko. Bertako produktua den heinean, sagardoak Euskadin zehar egiten diren ekitaldi garrantzitsu guztietan parte hartu eta egon nahi du.\n· Amaitzeko, berriz ere azpimarratu nahi dugu une hauetan bide oso garrantzitsua egiten ari garela, tokiko sagarrak eraldatzeari dagokionez. Espero dugu ahalegin honek erakunde eta kontsumitzaileen babes argia jasotzen jarraitzea. Laguntza hori, zalantzarik gabe, kalitate-marka ere izango litzateke gurekin batera bide horretan aurrera egin nahi duten guztientzat. Oraindik lan asko geratzen da egiteko sektorea garai berrietara moldatzeko baina bizkaitar sagardogileek bide horretan buru belarri daude sartuta.


Athletic, hori da marka hori | Euskara eta Publizitatea\n« Publizitatea, diskurtsorik eraginkorrena\nKomunikazioa planifikatu beharra »\nAthletic, hori da marka hori\n106 urtetan aurrenekoz Athleticeko jokalariek elastikoetan publizitatea eramango dutela eta, eztabaida izan da orain gutxi.\nEz da hau Eusko Jaurlaritzak futbol taldea diruz laguntzeko hartu duen erabaki politikoaren balorazioa egiteko gunea. Publizitatearen inguruko zenbait iruzkin egingo ditut, ordea.\nAthleticek “Euskadi” leloa eramango du elastikoan, eta zaletu batzuei kamiseta zikintzea dela iruditzen zaie hori. Kanpotik soilik begiratzen diodan arren, futbolaren mundua nola dagoen ikusita, harrigarri samarra egiten zait niri hori entzutea.\nFutbol zelai guztiak publizitatez gainezka; epaileen uniformeak, jokalarien elastiko eta oinetakoak, baloia bera…; irudi eskubideak; merchandising ikaragarria; partidak prime-time garaian jokatu beharra; prentsaurrekoak marka komertzialez inguratuta egunero-egunero; futbolean onak direlako bainoago kamisetak saltzen dituztelako fitxatzen diren jokalariak; …\nOso autentikoak gara euskaldunak, ordea, badakigu guk marketing kontuetatik urrun ibiltzen… Horregatik, Athleticeko Presidenteak, Fernando Lamikizek, bere erabakia zuritzeko esan behar izan du elastikoa ez dela zikinduko, izan ere -bere hitzetan- Euskadi eramatea ez da publizitatea, ez da marka komertziala. Kamisetan “Euskadi” jartzea ez omen da publizitatea egitea…\nFutbol talde bakoitza ez ezik, jokalari bakoitza bera ere marka bat den garaiotan, zeini sinistuarazi nahi diote “Euskadi” ez dela marka bat? Euskadi marka bat da, New York, Maradona, Nike edo Real Madrid bezalaxe. Eta kamiseta horretan, edo beste batean, edozer jartzea -edozer- publizitatea egitea da eta izango da beti.\nMarka da gero, euskaldun asko oraindik horrelako errezeloekin ibiltzea. Esango nuke badugula garaia espabilatzeko, eta gauzak diren bezala onartu eta haiei zukua ateratzeko moduan heltzeko. Euskadi marka bat da, ondo zaindu, aberastu eta handi egiten asmatu behar dugun marka, gainera.\nEta Athletic bera ere futbol talde bat ez ezik, marka oso indartsu bat ere bada. Bat baino gehiago ausartuko litzateke esatera futbol talde bat baino gehiago marka bat dela batez ere Athletic. Baina bueno, ez gara orain publizitatearen eremuan muturrera joan eta marka guztiak hausten hasiko…\nThis entry was posted on 2004/12/12 at 00:00 and is filed under Marka, Publizitatea.\tYou can follow any responses to this entry through the RSS 2.0 feed. You can skip to the end and leave a response. Pinging is currently not allowed.


2022-02-06. Armintza-Bakio zeharkaldia | Etzandarri\nArmintza -Bakio zeharkaldia\nGaur Armintzatik Bakiora joan gara. Horretarako, aurretik, kotxe batzuk eraman behar izan ditugu Bakiora. Eguraldi ona aurreikusita dago baina hotza egiten du, lainotuta dago eta ez du ematen altxatuko duenik. Hala ere, euririk behintzat ez duela egingo baieztatuta omen dago. Eta horrela izanda: Euririk ez du egin.\nGaurko ere Xendazaletasun ibilbide bat prestatu dugu, zailtasun aldetik ertaina moduan sailkatu duguna, batez ere, distantziagatik baina baita bidezidorrak zati batzuetan daukaten zailtasunagatik ere.\nKudrillatxo bat elkartu gara gaur ere, Ondo!, eta puntualak hasi gara zeharkaldia Armintzakalden, 10:00etan hain zuzen ere.\nLehenengo helmuga "Atxabais" da, Atxebagi mapetan. Beraz, tipi-tapa, Armintzakalde atzean utzi dugu Bakioko errepidetik. Segituan baina, ezkerretara irtetzen den lehenengo pistatik abiatu gara eukaliptu landaketa baten barrenetik, errepidea utziz, gure asmoa baita errepidera ahalik eta gutxien irtetzea.\nBidea kartel eta marka berde batzuegaz seinalizatu genuen bere garaian eta oraindik hor daude ikusgai eta errez jarrai daiteke. Horretaz gain, bere garaian zabaldutako bidezidorra ere, momentuz, mantentzen da. Beraz, arazo barik Atxabaisera heldu gara. Atxebagitik Atxausi puntara joan gara gero eta handik, Eguzkibasotik barrena, Anparrantxi goi-lautadara heldu gara. Kanpokoarri eta Anparrantxiren arteko zeharkaldia ikaragarria da. Zenbat eta gehiago egin orduan eta ikusgarriago iruditzen zaigu.\nAnparrantxitik, Gortetako azpiestazio zaharraren atzetik, Momategi errekazulora doan pista bat hartu dugu. Aurrerago, Momategi baserriko orma zaharren aztarnen ondotik pasatu gara ia konturatu gabe. Garai batean zelai eta larre bikainek osatzen zuten inguru hau Eucaliptuz estalita dago gaur egun. Hala ere, oraindik, arte zahar eta eder batzuk ikus daitezke han-hemenka.\nMomategi errekazulotik Merdeka errekak zabaldutako haranara pasatu gara gero eta erreka igaro ostean, gereziondo eta beste hostozabalen landaketa bat zeharkatuz, Martxaga auzora igo gara.\nMartxaga auzoan zerbait jan eta Martxaga eta ikatxa baserrien gainbehera mingarria baieztatu ondoren Urbieta urtegira bajatu gara, beti ere, marka berdeak jarraituz. Urbieta urtegia inguratzeko Artadiko errekatik gora abiatu gara eta behin erreka zeharkatuta urtegia inguratu dugu, zati batean errepidetik joanda.\nMarka berdeak jarraituz, errepidea berriz utzi eta Urbietalderantz abiatu gara. Han, berriz itsasoa eta itsaslabarrekin egin dugu topo eta han galdutako tuneleen ibilbidea hartu dugu. Uredariona presatik Urbieta urtegira ura ekartzeko bere garaian eraiki ziren hiru tunel harrigarriak zeharkatuz, Uredariona presara heldu gara,Portume-aldea atzean utzita.\nUredariona presa zeharkatu eta Bakion sartu gara baina aurrera jarraitu aurretik, Artolaerreka , Sardinerreka eta Jatako Urritza erreken arroil eskutuak bisitatu ditugu. Benetan zoragarriak dira. Argazki batzuk atera eta presatik Armintza-Bakio errepidera doan pista hartu dugu eta errepidera igo gara. Arrastraculo inguruko begiratokira, hain zuzen ere.\nBegiratokian atseden txiki bat hartu ondoren Bakioko norabidea hartu dugu eta 300-400 bat metro errepidetik egin ondoren,GR-280 Uribeko itzuliarekin egin dugu topo. Hemendik, jada, bideak ez dauka arazorik eta GR-a jarraituz, Bakioko portura heldu gara, 14:30etan inguru.\nOharra : Ibilbidea luzetxoa da eta ez da erreza.


About: Despotismo Ilustratua\nDespotismo ilustratua edota Absolutismo ilustratua XVIII. mendean Europan nagusitu zen gobernu mota da. Beraz, doktrina politiko bat da, Ilustrazioaren (Argien Mendearen) garaiko filosofoen ideietatik sortua. Monarkia absolutuen eta Antzinako Erregimenaren barnean kokatuta dago. XVIII. mendearen erdialdean agertu zen despotismoaren aldaera bat da.Gobernu mota horretan: monarkek beren borondatea ezartzen zuten parlamentuak kontuan hartu gabe; eta aldi berean, Ilustrazioaren ideia filosofikoetan oinarritutako erreformak egiten zituzten administrazioa eta ekonomia arrazionalizatzeko.\nDespotismo ilustratua edota Absolutismo ilustratua XVIII. mendean Europan nagusitu zen gobernu mota da. Beraz, doktrina politiko bat da, Ilustrazioaren (Argien Mendearen) garaiko filosofoen ideietatik sortua. Monarkia absolutuen eta Antzinako Erregimenaren barnean kokatuta dago. XVIII. mendearen erdialdean agertu zen despotismoaren aldaera bat da.Gobernu mota horretan: monarkek beren borondatea ezartzen zuten parlamentuak kontuan hartu gabe; eta aldi berean, Ilustrazioaren ideia filosofikoetan oinarritutako erreformak egiten zituzten administrazioa eta ekonomia arrazionalizatzeko. Gobernu-mota hori esaldi batean labur daiteke: Dena herriarentzat, baina herria aintzat hartu gabe. Estatuaren ongizatea bilatzen zuen (edo, gutxienez, monarkek ongizatetzat ulertzen zutena), hau da, herritarren iritzia kontuan hartu gabe eta boteretsuek sortutako erreformak egitea. Sistema politiko horrek mendeko azken urteetako krisia eragin zuen, Frantziako iraultza ekarri zuena. (eu)\nDespotismo ilustratua edota Absolutismo ilustratua XVIII. mendean Europan nagusitu zen gobernu mota da. Beraz, doktrina politiko bat da, Ilustrazioaren (Argien Mendearen) garaiko filosofoen ideietatik sortua. Monarkia absolutuen eta Antzinako Erregimenaren barnean kokatuta dago. XVIII. mendearen erdialdean agertu zen despotismoaren aldaera bat da.Gobernu mota horretan: monarkek beren borondatea ezartzen zuten parlamentuak kontuan hartu gabe; eta aldi berean, Ilustrazioaren ideia filosofikoetan oinarritutako erreformak egiten zituzten administrazioa eta ekonomia arrazionalizatzeko. (eu)\nDespotismo Ilustratua (eu)


152. ALDIZKARIA - 2019ko abuztuaren 6a\n0,7 laguntzak arautzen dituen Ordenantza.\nErroibarko Udalak 2018ko urriaren 29an egin bilkuran Erroibarko 0,7 laguntzak arautzen dituen Ordenantzaren aldaketa onetsi zuen hasiera batean. Espedientea jendaurrean hogeita hamar eguneko epean egon da eta ez denez alegaziorik aurkeztu, behin betiko onetsi da eta haren testu osoa argitara eman, Nafarroako Toki Administrazioaren Foru Legearen 325 artikuluan ezarritakoa betez.\nOrdenantza hau indarrean jarriko da testu osoa Nafarroako Aldizkari Ofizialean argitaratu ondoren, eta ondorio juridiko osoak sortuko ditu hortik aurrera.\nLintzoainen, 2019ko martxoaren 5ean.–Alkate-udalburua, Enrique Garralda Erro.\nERROIBARKO 0,7 LAGUNTZAK ARAUTZEN DITUEN\nOrdenantza honen xedea da Erroibarren, eskualdean edo Nafarroan helbidea duten pertsonek, elkarteek edo entitateek gizaldeko izaera duten jarduerak eta proiektuak sustatu eta laguntzeko Udalak ematen dituen dirulaguntzak arautzea.\n2.–Diruz lagundutako proiektuak.\nDiruz lagundu daitezkeen proiektuak garapen bidean dauden edo zailtasun humanitarioak dituzten planetako edozein tokitako bizilagunei zuzendutako proiektu, jarduketa eta jarduerak izanen dira. Diruz lagunduko diren proiektuek urte bete iraunen dute, urtarrilaren 1etik abenduaren 31ra.\nLaguntzeko izaera duten partikularrek, elkarteek eta erakundeek dirulaguntza hauek eskatu ahalko dituzte, beti ere ibarrean, eskualdean edo Nafarroan kokatuta baldin badaude edo jarduten badute.\nDirulaguntzak jasotzeko honako baldintzak bete behar dira:\n–Nafarroa mailan legez eratutako entitatea izatea edo ibarreko bizilaguna izatea.\n–Helbidea ibarrean edukitzea edo helbide soziala Nafarroan edukitzea.\n–Dirulaguntzak deialdiaren bidez onetsitako proiekturako baizik ez dira erabiliko.\n–Erroibarko Udalak egin dezakeen egiaztapen jarduera guztiak onartzea.\n–Diruz lagundu behar den proiekturako lortzen diren beste dirulaguntza edo laguntzaren berri ematea Erroibarko Udalari.\n–Erroibarko Udalak eskatzen duen gisan frogatzea dirulaguntzaren xedea bete dela.\n–Afixetan edo bestela, proiektuaren publizitatea egiten denean, ibarraren armarria ezarriko da edo ibarra aipatuko da, proiektuarentzako dirulaguntza eman duela adieraziz.\n–Dirulaguntzak jasotzeko nahitaezkoa izanen da onuradunek beren tributu betebeharrak eta Gizarte Segurantzarekikoak beterik izatea, halakorik balego.\n–Jasotako dirulaguntzak itzultzea, baldin eta egiaztatzen bada ez direla erabili laguntza lortu zuten proiektuetarako edo ez badira betetzen ordenantza honetan ezarritako baldintzak eta betebeharrak.\n5.–Eskabideak aurkezteko epea.\nEskaerak Erroibarko udaletxean aurkeztuko dira irailaren 1etik abenduaren 1era, eta hurrengo urtean eginen diren proiektuentzako izanen dira, hau da, hurrengo urteko urtarrilaren 1etik abenduaren 31ra. Eskaera egiteko eskabide-orria aurkeztu behar da udaletxeko bulegoetan.\n6.–Eskaerak eta dokumentazioa.\nEskabide orokorrarekin batera dokumentu hauek aurkeztu behar dira:\n–Eskatzailearen edo elkartea edo erakundea ordezkatzen duenaren izena, abizenak eta NAN, eta elkartearen edo erakundearen IFZ.\n–Dirulaguntza eskatzen den epean eginen diren proiektuak.\n–Jarduera bakoitzerako aurreikusi diren gastuen eta diru-sarreren azalpen xehatua.\n7.–Diruz lagundu daitezkeen gastuak.\nBorondatezko lankideen lan-sariak, etxebizitzen alokairua edo garraioa, proiektua ezagutzera emateko publizitatea eta proiektua gauzatzeko behar den materiala.\n8.–Hautaketaren eta puntuazioaren irizpideak.\nUdalaren batzordeak aurkeztutako proiektu guztiak berrikusiko ditu eta sustatzaileei eskatutako baldintza guztiak berrikusiko dira. Proiektu oro behar bezala aurkeztuta, batzordeak balorazioa eginen du ondoren aipatutako puntuazioaren arabera:\n1. Sustatzailea nongoa den: 15 puntu (v.15, z.10, n.5).\n2. Proiektuak eraginen dion jende kopurua: 30-35 puntu.\n3. Proiektuaren xedea den populazioaren beharra: 30 puntu.\n4. Sustatzaileak dituen baliabideak: 15 puntu.\n5. Sustatzailearen fidagarritasuna frogatzen duen ibilbidea: 5 puntu.\nUdalak aurrekontuan eskura zenbat diru duen eta zenbat eskaera jaso dituen kontuan hartuta, bidezko diren dirulaguntzak emateari ekinen dio, hautapen irizpideei jarraikiz.\nPuntuaziorik altuenak lortzen dituzten proiektuak izanen dira dirulaguntza jasoko dutenak. Aurkeztutako proiektu guztientzako dirurik egongo ez balitz, puntuazio nahikorik ez duten proiektuak dirulaguntzetatik kanpo geldituko dira.\n10.–Ordaintzeko ebazpenak eta epeak.\n–Eskaerak jaso ondoren, Udalak hilabete eta erdiko epetik (45 egun) aurkezteko gehieneko epe bitartera (abenduaren 1a) ebatziko ditu.\n–Udalak ez du ordenantzan ezarritako epez kanpoko proiektu eskaerarik onartuko, eta eskatzaileari oroitaraziko zaio hurrengo deialdietan eskaera noiz egin behar duen.\n–Laguntza onetsi ondoren, onartutako dirulaguntzaren %50 ematen ahalko du Erroibarko Udalak, eta proiektua martxan jartzen den urteko urtarrilaren 1etik martxoaren 1era ordainduko da.\n–Onartutako dirulaguntzaren gainerako %50 iraila eta abendua bitartean ordainduko da.\n11.–Egindako proiektuen justifikazioa.\nProiektua frogatzeko agiriak Erroibarko udalean aurkezten ahalko dira irailaren 1etik urriaren 15era.\nDiruz lagundutako proiektuaren kostua frogatzen duen memoria ekonomikoa.\n–Gastuak erakutsiko dira jatorrizko fakturak edo fotokopia konpultsatuak eta horien ordainagiriak aurkeztuta.\n–Jarduerarako lortutako laguntzen zinpeko deklarazioa, haien zenbatekoa aipatuta, edo, halakorik ezean, deklarazio negatiboa.\nDokumentazio hori Erroibarko Udalak ezarritako epeetan aurkeztu eta, beharrik bada, osatu ondoren, dirulaguntzaren gainerakoa ordainduko da, edo, halakorik egin beharra badago, kontura eman den zenbateko osoa edo haren zati bat itzultzeko eskatuko zaie eskatzaileei.\n11.1. Bukatutako proiektua:\nProiektua bukatuta dagoenean, haren sustatzaileak diruz lagundutako proiektua egina dagoela frogatzen duten proba eta agiriak aurkeztuko beharko ditu. Dokumentazio grafikoa eta bisuala aurkeztuko da, Udalak erakutsi eta ezagutzera eman ahal izateko.\nHurrengo lau urtean dirulaguntzak jasotzeko eskubidea kenduta zehatuko ditu Erroibarko Udalak jardueren finantzaketari buruzko datuak faltsutzen edo ezkutatzen edo dirulaguntzak behar bezala egiaztatzen ez dituzten pertsonak, elkarteak, entitateak edo erakundeak.\n13.–Ordenantza honen indarraldia.\nNafarroako Aldizkari Ofizialean behin betiko onespenaren iragarkia argitaratzen den egunean hartuko du indarra ordenantza honek, eta, handik aurrera, baliogabetua geratuko da ordura arte indarra zuen ordenantza, bai eta haren edukiaren aurkakoa den beste edozein arau, maila berekoa edo beheragokoa bada.\nIragarkiaren kodea: L1909722


Begiradarekin piztea telebista edo berogailua | Joerak • barrixe\nMadrilgo ikertzaile-talde batek denbora errealean funtzionatzen duen keinu bidezko errekonozimendu-sistema bat garatu du. Madrileko ingeniari-talde batek denbora errealean funtzionatzen duen keinu bidezko errekonozimendu-sistema bat garatu du, eta sistema horri esker, posible da keinu bakar bat egin eta bideozaintzako kamera baten enfokea aldatzea, telebista piztea edo etxeko berogailua martxan jartzea.\nSistema horren funtzionamendua -oraindik ikerketa fasean dagoena- Plos One aldizkarian argitaratu da, Madrilgo Unibertsitate Politeknikoko (UPM) ikertzaileen zuzendaritzapean idatzitako artikulu batean. Tomás Mantecónek -artikuluaren lehen egileak- eta Narciso Garcíak -taldearen koordinatzaileak- Efe agentziari azaldu diote gizaki eta makina arteko elkarregina hobetzen duen “demostratzaile teknologiko” bat dela.\nSistema “Leap Motion” gailuan inspiratuta dago. Gailu hori badago merkatuan eta gai da erabiltzaileen eskuen mugimendua erregistratzeko eta, saguak egingo lukeen bezala, hainbat ekintza gauzatzeko -ukimena erabili gabe- ordenagailuan, esaterako, marraztu edo aplikazioa aldatu. Horretarako, sakontasun mapak sortzen ditu, hau da, objektua (kasu honetan eskua) dagoen tokirainoko distantzia neurtzen du. Sistema garatzeko, UPMko Telekomunikazio Ingeniarien Goi Mailako Eskola Teknikoko Irudien Tratamendu Taldeko ingeniariek “keinuen hiztegi” bat sortu dute, gizaki eta makina arteko balizko elkarreraginen kopurua eta konplexutasuna emendatzeko. Datu-base horri esker, errekonozimendu-sistema erabil daiteke ingurune profesionalago batean robotekin eta ordenagailuekin elkarreragiteko, eta baita ere errealitate birtualeko eta handituko inguruneetan edo domotikako inguruneetan, etxe konektatu bateko gailuekin elkarreragiteko.


OSTIRALEKO KONTZERTUA BERTAN BEHERA GERATZEN DA – Putzuzulo Gaztetxea – Zarauzko ametsen fabrika\n2009-03-18Xakela Gaztetxe Asanblada2 Comments\nOstiral honetarako proposatua genuen BOTOX+HABITACION 101 kontzertua bertan behera geratzen da bi taldeek beraien bira atzera bota dutelako. aurrerago berriz putzuzulon izaten saiatuko gara beraz adi kontzertuen agendari! mila esker\ngogoratu bestalde larunbatean Getaiko gaztetxean “gazte eguna” antolatuko dela eta bazkari eta hamaika ekintzaz gain gauen kontzertua izango da:\n(rip eta vulpesseko jendia bersiyo 80ruak iten.jende mitikua ta musika mitikua)\n(zaragozatik post hardcore bikaina, neska eta mutil ahotsak bikain nahasten ditun talde paregabia!! ez galdu)\n(apaingarririk gabeko hardcore azkarra! builak eta amorrua zaratauztik)\nGernikako gaztetxea 2009-03-18 @ 17:13\nEp! Ez dakigu jakingo bazuen baiÃ±a gernikeko gaztetxien obratan egon gara, azkenaldixon eta oin edeitzera goazela duda bat sortu dazku. Barrarako edarixek elegitzerakoan erabaki dogu koka-kola eta holako produktoari boikota eitzie, Baina alternatibak topetan hasi gara eta gusteko dazkun jakitzie zuek zelan funtzionetan dozuen. Ze edari eskaintzen dozuen barran eta nori eskatzen dotzazuen. Eskerrik asko eta jakin deizuela inbitateta zauziela. Egitaraue bidaliko dogu , egunek martxoak 26-27-28.\nBadekozue korreoren bat harremanetarako?\nEskerrik asko ta segidu holan.\nAlejandro Agag 2009-03-20 @ 12:38\nZertara dator Getariako Gaztetxeko kontzertua blog honetan jartzearena? Nik dakidala web orri hau Zarauzko Gaztetxekoa da.


«Hobekunza nabarmena espero dugu bigarren seihilekorako» | Ekonomia | Berria\n«Hobekunza nabarmena espero dugu bigarren seihilekorako»\nConfebask baikorra da aurtengo bigarren seihilekora begira, eta egoera ekonomikoaren «hobekuntza nabarmena» espero du. Enpresen eta kontsumitzaileen konfiantza gora egiten ari dela sumatu du, eta ekoizpen industrialaren egoera ia pandemia aurrekoa da. Krisi osteko «errebote efektua» atzematen ari da, eta, sektore guztietan eragin berdina ez izan arren, nabarmendu du industrian, zerbitzuetan eta eraikuntzan aurreikuspenak hobetzen ari direla.\nConfebaskek barne ikerketetan oinarritzen ditu iragarpenak, eta, Eduardo Zubiaurre presidenteak zehaztu duenez, enpresen ia %90ek lantaldea mantentzea edo handitzea espero dute. Horiek hala, iragarri du aurten Araba, Bizkai eta Gipuzkoako BPGa «%7 inguru» haziko dela, eta urte bukaeran langabezia tasa %10,5ekoa izango dela. Alde horretatik, enpresek dituzten hiru buruhauste handi aletu ditu: krisia behin betiko atzean uztea; energiaren eta oinarrizko gaien garestitzea; eta Europako Funtsen banaketa.\nEgoera ekonomikoaren erradiografia egitean, Zubiaurrek luze eta zabal sakondu du «erronka demografikoan». Jaiotza tasa handitzeko neurrien «premia» nabarmendu du, eta, hala izan ezean, 30 urte barru «Euskadiko populazioaren erdia» menpeko izango dela aurreratu du; alegia, erretiratua edo lan egiteko gazteegia. Confebasken arabera, 2000. urtean populazioaren %70 lanerako adinean zegoen; egun, berriz, %62 da, orduan baino 92.000 pertsona gutxiago. Horri aurre egiteko, hiru hamarkadetan 400.000 pertsona batu beharko litzaizkioke adin multzo horri.


Urtzi Zarate: “Nire amaren Kaixo dendako erakusleihoa giltza izan da mundu honetan sartzeko” | Geuria\nUrtzi Zarate: “Nire amaren Kaixo dendako erakusleihoa giltza izan da mundu honetan sartzeko”\nUrtzi Zarate basauriarra mozorroak egiten jaioa da, baita dendarien erakusleihoak apaintzen ere. Azken urteotan hamaika sari irabazi du.\nUrtzi Zarate basauriarra mozorroak egiten jaioa da, baita dendarien erakusleihoak apaintzen ere. Azken urteotan hamaika sari irabazi du gustuko duen lana egiten\nEskualdeko hainbat denda, lehiaketa, taberna eta ikuskizunetan bere arte-ukitua ikusi dugu. Urtzi Zarate (Basauri, 1987) basauriarraren lana hitz bitan definitzea zaila egiten zaigu: mozorro sortzailea bada, denden erakusleihoak ere apaintzen ditu, baita tabernenak ere, horietako asko enkarguz egiten ditu, baina afizioz ari da honetan lanean.\nEta nola hasi zinen zure trebetasun hau kanporatzen?\nNire amaren Kaixo dendako erakusleihoa izan da, zalantzarik gabe, nire giltza mundu honetan sartu ahal izateko. Agertoki aparta izan zen hamabost urterekin barnean nuena kanporatzeko eta besteek nire lanak ikusi ahal izateko. Gaur egun ere, beste hainbeste zereginez gain, horretan jarraitzen dut eta aurten inoiz baino indartsuago hasi dugu urtea. Izan ere, Kaixon Bizkaiko Gabonetako Erakusleiho Lehiaketa irabazi izan dugu!!\nBegibistan dago agertoki honek hasi nintzenetik bere eragina izan duela, onerako zorionez. Institututik irten berri eta Marketin eta Erakusleiho-apainketa ikasten nuen bitartean, hasi nintzen inguruko dendetatik hauek atontzeko enkarguak jasotzen. Momentu hartatik gaur arte eskariak ugaritzen joan dira eta, horien artean, Basauriko Inauterietako desfilearen karrozak egitea egokitu zait.\nNola moldatzen zara karrozak egiteko?\nHau nire laugarren urtea da Basauriko Inauterietako karrozak diseinatzen eta egiten eta lan handia den arren, ondo moldatzen naizela esan dezaket. Gustura aritzen naiz behintzat, baita emaitzekin ase ere. Orotara lau karroza dira. Lehenengoa Inautxorena da eta normalean urte batetik bestera aldaketa gutxien dituena izaten da, baina gainontzeko hirurak urtean urteko gaian barneratzen dira zeharo. Oraingo honetan Udalak aukeratutako gaia zirkoa da. Urtero bezala, lotura izaten du Biarte Dantza Eskolako dantzariekin, izan ere, gero haiek izaten baitira horren gainean erritmoa jartzen dutenak. Beraz, xehetasun guztiak zaindu behar dira beren arropen materialek eta formek karrozetakoekin bat egiteko. Honek guztiak lan eskerga eskatzen du, baina pozik nago nire herrian eta nire herrirako lan egiten dudalako.\nHorrez gain, ikusi izan zaitugu Inauterietan koadrila handi batekin mozorroturik… kontatuko?\nBai, noski. Hamazortzi urterekin hamabost bat lagun batu nituen, gaia eta mozorroak prestatu nituen eta Bilboko Mozorro Lehiaketara aurkeztu ginen. Hura izan zen irabazi genuen lehenengoa. Izan zuen arrakasta ikusirik, urtez urte jarraitu izan dugu. Tontakeria moduan hasi zenak poliki-poliki gero eta jende gehiago, gogo gehiago, xehetasun gehiago eta honekin batera noski, sari gehiago izan ditu. Bilbokoaz gain, Karnabas sortu zenetik Basaurikoan ibiliak bagara, baita Sestaokoan ere. Azken honetan iaz Sari Berezia geureganatu genuen eta guretzat oso esanguratsua izan zen bertara leku askotako partaideak hurbiltzen direlako eta zailagoa izaten delako sariren bat jasotzea. Aurreko urtean, esate baterako, uste dut 2000 bat persona baino gehiago egon ginela desfilatzen. Basauriko Inauterietan parte hartzea ere ez da gutxi. Ezberdina da, hori bai, hunkigarria oso. Basauritar ezagunen eta daramagun musika eta erritmoaren artean giro paregabea sortzen da.\nPozik zaude egiten duzun lanarekin?\nZalantzarik gabe, bai. Pozik nago orain arte egin dudanarekin, baita gaur egun egiten dudanarekin ere. Inauterietan lan egiteaz aparte, gainontzeko hilabetetan erakusleiho ikastaroak ematen ibiltzen naiz, baita eskulanekoak ere. Eta Gabonetan zer esanik ez. Data hauetan ere lan handia izaten dut Basauriko eta kanpoko zeinbat taberna atontzen eta, noizbait, Gabonetako Erakusleiho Lehiaketan irabazle izan gara. Zortea daukat disfrutatzen dudalako gustatzen zaidana jorratzen eta espero dut beste hainbeste urte jarraitu ahal izatea.\nEta azkenengoz, badago ikasi ez duzun baina ikasi nahiko zenukeen zeozer?\nAntzezpena! Duela urte batzuk antzezpen-ikastaro batean egon nintzen urtebete, baina utzi behar izan nuen hurrengo urratsa Madrilera joatea zelako eta nik hemen, jada, gauza asko nituelako. Baina asko ikasi nuen, piloa gustatu zitzaidan eta gaur egun, egia esan, damutzen naiz utzi izanaz. Bestalde, horrez gain, moda eta diseinua ikastea ere gustatuko litzaidake. Horrek guztiak asko erakartzen nau eta nire eguneroko zereginarekin lotura zuzena dauka.\nSailkatuta: Basauri, Elkarrizketa, Urtzi Zarate\n[Egitaraua] Korrika Kulturala hasi da Hego Uribeko herritarrak mugitzen\nDesobedientziaren Memoria egingo dute bihar Galdakaon


June, 2015 | Txutxumutxuak\nChris Martin, lorez lore omen dabil\nAspaldi iragarri genuenez, litekeena da Chris Martinen eta Jennifer Lawrenceren arteko maitasun-istorioa bukatuta egotea. Gainera, Daily Mail egunkariak zabaldu duenez, Coldplay taldeko abeslariak aurkitu du Lawrenceren lekua beteko duen beste emakume bat: Kylie Minogue.\nDirudienez, elkarrekin ikusi dituzte Londresetik, British Summer Time jaialdiaren ondoren, hain zuzen. Aipatu jaialdian Kyliek abestu zuen, eta Martin ere han ibili zen.\nKontzertuaren ondotik, Gwyneth Paltrowren eta Andres Velencosoren bikote ohiak Hyde Parken egon ziren paseo bat ematen. Antza denez, laguntasuna baino zerbait gehiago erakutsi zuten hitzordu hartan.\nBien bitartean, maiatzaren 31n elkarrekin egon ei ziren Martin eta Lawrence. Nork betetzen du, beraz, Coldplayko kantariaren bihotza?\nThis entry was posted in Moda, Pertsonaia ezagunak and tagged chris martin, Jennifer Lawrence, kilye minogue on 25 June, 2015 by Lady Rox.\nFernando Llorente ezkondu egin da\nFernando Llorente Maria Lorenterekin ezkondu zen larunbatean Donostian. Juventus futbol-taldeko aurrelariaren ezkontzak sekulako ikusmina piztu zuen Gipuzkoako hiriburuan, non ehunka lagun bildu ziren futbolariaren ezkontza hurbiletik jarraitzeko.\nBertan kirolari ezagunak elkartu ziren; besteak beste, Aritz Aduriz, Markel Susaeta, Andoni Iraola, Carlos Gurpegi, Mikel Balenziaga, Javi Martinez, Dani Aranzubia, Igor Gbailondo, Fran Yeste eta Juventuseko Stephan Lichsteiner.\nDotore azaldu ziren Llorente eta haren emaztea zeremoniara, eta irribarretsu eta pozik erantzun zituzten han bildutako kuxkuxeroen hitz ederrak.\nElizako ospakizunak bukatuta, Igeldoko Itxas Bide finkan bazkaldu zuten guztiek.\nThis entry was posted in Bitxikeriak, Pertsonaia ezagunak and tagged Fernando Llorente ezkondu egin da, FERNANDO LLORENTE EZKONTZA on 22 June, 2015 by Lady Rox.\nRihanna eta Benzema, elkarrekin\nRihannak Leonardo DiCapriorekin bikote-harremana hasi zuela zabaldu zuten hainbat hedabidek duela denbora gutxi. Orain, berriz, Barbadoseko abeslariak amorante berria daukala diote iturri ezberdinek.\nHain zuzen ere, Karim Benzema Real Madrileko futbolariarekin lotu dute Rihanna. Dirudienez, futbol-jokalariaren eta kantariaren arteko hitzordu berri baten lekuko izan dira paparazziak.\nNew Yorken elkarrekin ikusi zituztenean zabaldu ziren ustezko harreman baten gaineko lehenengo zurrumurruak. Orain, aste honetan, batera egon omen dira berriro.\nGauzak horrela, gutxienez hiru alditan ikusi dute elkar Rihannak eta Benzemak.\nThis entry was posted in Abeslari gazteak, Pertsonaia ezagunak and tagged benzema, rihanna on 15 June, 2015 by Lady Rox.